5 Penipu Paling Licik Dan Hebat Dalam Sejarah

Istilah "conman" atau penipu, diberikan kepada seseorang yang dengan senjaga mengelirukan orang lain yang mana biasanya untuk keuntungan kewangan peribadi.

Dalam sejarah baru-baru ini, terhadap sejumlah conman yang sangat menonjol sama ada dari segi kekayayaan yang mereka kumpulkan atau kehebatan mereka dalam menipu orang ramai.

iluminasi.com ingin kongsikan dengan para pembaca mengenai antara 5 penipu paling licik dan hebat dalam sejarah.

Robert Hendy-Freegard adalah seorang ahli perniagaan British, jurujual kereta, penipu dan penyamar yang menyamar sebagai agen M15 (perisikan tentera British) serta menipu beberapa orang jika dengan mengugut bahawa Tentera Republik Ireland (IRA) akan membunuh mereka jika tidak menurut perintahnya.

Robert bertemu dengan mangsa-mangsanya di majlis sosial atau sebagai pelanggan di pab atau di syarikat pengedar kereta di mana dia bekerja. Dia akan mendedahkan "peranannya" sebagai perisik untuk M15, Cawangan Khas atau Scotland Yard yang bekerja untuk Tentera Republik Ireland.

Dia akan memanipulasikan dan meminta wang daripada mangsanya. Robert menuntut agar mereka memutuskan perhubungan dengan keluarga dan rakan-rakan, menjalani "ujian kesetian" dan hidup dalam keadaan yang teruk.

Dia menggoda 5 orang wanita, mendakwa bahawa dia ingin berkahwin dengan mereka. Sesetengah mangsa tidak mahu bekerja sama dengan polis kerana Robert memberi amaran bahawa polis mungkin adalah double-agent atau ejen M15 yang juga menjalankan "ujian kesetiaan".

Robert juga menggoda seorang pembantu peribadinya yang baru sahaja berkahwin, yang membantu menjaga anak-anaknya.

Dia memberitahu bahawa dia bekerja untuk M15 dan memaksa wanita itu memutuskan hubungan dengan keluarga dan rakan, supaya Tentera Republik Ireland tidak membunuh wanita itu.

Dia juga mengambil gambar bogel wanita tersebut dan diugut untuk diberikan kepada suaminya jika dia tidak mahu bekerjasama. Wanita tersebut terpaksa menukar namanya dan memberitahu pegawai berkenaan dia berbuat demikian disebabkan didera secara seksual ketika kanak-kanak.

"Ujian kesetiaan" yang dilakukannya termasuklah tidur di Lapangan Terbang Heathrow dan di kerusi taman untuk beberapa malam dan menyamar sebagai pengikut Jehovah's Witness agar majikan Robert dalam M15 membenarkan mereka berkahwin.

Pada tahun 2002, Scotland Yard dan FBI menjalankan "sting operation". Pertamanya, FBI mencuri dengar perbualan ibu kepada wanita tersebut. Ibunya memberitahu Robert bahawa dia akan memberikan wang RM55,000, hanya secara peribadi.

Robert kemudiannya bertemu ibu wanita tersebut di Lapangan Terbang Heathrow, yang membawa kepada penangkapannya oleh pihak polis. Dia menafikan semua tuduhan dan mendakwa pihak berkuasa adalah sebahagian daripada konspirasi terhadap dirinya serta meneruskan cerita palsunya dalam perbicaraan berikutnya.

Pada 23 Jun 2005, selepas 8 bulan perbicaraan, Mahkamah Blackfairs Crown mensabitkan kesalahan ke atas Robert Hendy-Freegard atas dua penculikan, 10 kecurian dan 8 penipuan.

Pada 6 September 2005, dia dijatuhkan hukuman seumur hidup. Pihak polis meragui bahawa mereka telah menemui semua mangsa. Pada 25 April 2007, BBC melaporkan bahawa Robert telah membuat rayuan terhadap kes penculikannya dan menang.

Ini bermakna hukuman penjara seumur hidup dibatalkan tetapi dia masih dihukum 9 tahun penjara atas kesalahan yang lain.

Joseph "Yellow Kid" Weil adalah salah seorang conmen paling terkenal di zamannya. Sepanjang kariernya, Joseph dipercayai telah mencuri lebih daripada RM32 juta. Dalam tugasnya sebagai seorang pemungut hutang, dia menyedari bahawa rakan sekerjanya mencuri sedikit wang daripada hasil pungutan.

Joseph memulakan perlindungan raket, iaitu menawarkan untuk tidak melaporkan aktiviti tersebut dengan balasan memberikan sebahagian kecil daripada apa yang dicuri. Dia juga menggunakan tawaran minyak palsu kepada wanita, menjadi joki lumba kuda, dan macam-macam lagi untuk mencuri wang daripada orang awam.

Joseph mampu menukar personalitinya setiap hari bagi meningkat keuntungan. Pada satu hari dia adalah Dr. Henri Reuel, ahli geologi terkenal yang mengembara dan memberitahu tuan rumahnya bahawa dia adalah seorang wakil untuk sebuah syarikat minyak dan dia diberikan wang untuk "dilaburkan ke dalam industri minyak".

Keesokan harinya pula, dia adalah pengarah kepada Syarikat Pembangunan Elysium, menjanjikan tanah kepada mereka yang percaya sambil merompak mereka.

Atau dia adalah pakar kimia, yang telah berjaya menemukan cara untuk menyalin wang dolar, berjanji untuk meningkatkan kekayaan, yang boleh menggandakan wang anda dan kemudian merapas harta anda, apabila diserbu polis.

Charles Ponzi, seorang imigran di Amerika Syarikat menjadi salah seorang conman paling terkenal dalam sejarah negara itu. Walaupun ramai orang yang tidak mengenali namanya, namun Skim Ponzi sangat terkenal dan berterusan sehingga kini dalam skim cepat kaya di internet.

Kehidupan awalnyaa tidak diketahui sepenuhnya kerana dia cenderung untuk memalsukan cerita mengenainya.

Apa yang diketahui adalah dia membelanjakan wang menyambung pelajaran di Universiti Rom dan kemudiannya berhenti, menaiki bot ke Boston, AS di mana dia sampai ke negara itu dengan wang RM10 di dalam poketnya.

Tahun-tahun awal Ponzi di Amerika Syarikat adalah sangat bermasalah. Dia mula bekerja di sebuah restoran namun dipecat kerana menipu bil dan memberikan wang baki yang cukup kepada pelanggan.

Dia kemudiannya bekerja di sebuah bank di Kanada yang mengambil imigran Itali. Pengetahuannya membantu Ponzi bekerja dengan baik di situ.

Namun, pemilik bank tersebut diketahui mencuri wang dari akaun simpanan yang baru dibuka untuk membayar faedah ke atas akaun faedah yang dikenakan dan menutup pelaburan yang gagal.

Pemilik bank tersebut akhirnya melarikan diri ke Mexico meninggalkan Ponzi pekerjaan. Selepas menulis beberapa cek palsu dan menghabiskan bertahun-tahun di penjara, Ponzi bertekad untuk menjadi kaya tak kira apa pun yang terjadi.

Selepas dapat mengstabilkan hidup setelah dibebaskan dari penjara, dia mendapat "kupon balasan pos" yang dihantar kepadanya melalui surat daripada luar negara.

Ponzi menyedari bahawa dia boleh membeli kupon asing dengan harga rendah nilai (disebabkan oleh penetapan harga selepas perang), dan kemudiannya menjual di AS mendapat keuntungan 40%.

Ponzi mula mengumpulkan wang melalui rakan dan kenalannya, menjanjikan pulangan 50% atau menggandakan wang mereka dalam masa 90 hari. Dia menubuhkan syarikat sendiri, Syarikat Pertukaran Sekuriti bagi mempromosikan skim ini.

Berita mengenai pelaburan menarik ini tersebar dengan cepat dan tidak lama kemudian Ponzi tinggal di mahligai yang mewah.

Dia membawa wang tunai pada kadar yang menakjubkan, tetapi analisis kewangan menunjukkan bahawa dia langsung tidak menjana wang, sebaliknya rugi dengan pantas.

Untuk setiap dollar yang diambilnya, membuatkannya berhutang lebih banyak. Selagi wang terus mengalir, Ponzi berada di ambang bahaya dan keruntuhan.

Orang ramai mula curiga dan pihak media mula untuk menerbitkan artikel negatif mengenainya. Orang mula menuntut wang mereka dan tak lama selepas itu, agen-agen persekutuan menyerbu ke pejabatnya lalu menutup syarikatnya.

Setiap individu yang melaburkan wang mereka dengan Ponzi kehilangan setiap sen, yang mana jumlahnya dikatakan berpuluh hingga beratus juta.

Ponzi mengaku bersalah atas penipuan mel dan dihukum penjara. Dia berjaya melarikan diri namun berjaya ditangkap dan dikembalikan ke penjara.

Akhirnya, Ponzi dihantar pulang ke Itali dan dilaporkan mati pada tahun 1949 dalam keadaan miskin.

Victor Lustig terkenal sebagai lelaki yang menjual Menara Eiffel di Paris, Perancis. Victor dilahirkan di Bohemia tetapi berpindah ke Paris di mana dia berjaya menipu orang-orang dalam perjalanannya yang kerap antara Paris dan New York.

Penipuan pertamanya adalah menunjukkan peranti yang boleh mencetak wang USD100. Masalahnya adalah, Victor memberitahu orang ramai bahawa peranti itu hanya boleh mencetak sekeping wang dalam setiap 6 jam.

Ramai orang membayar wang yang banyak (biasanya lebih daripada RM120,000) untuk mendapatkan peranti itu. Helah sebenarnya adalah peranti itu mengandungi 2 keping wang USD100 yang benar tersembunyi di dalamnya.

Apabila kedua-dua keping wang telah "dicetak" oleh peranti ini, ia akan mengeluarkan kertas kosong. Dan ketika pembeli menyedari perkara itu, Victor sudah lama hilang.

Pada tahun 1925 ketika Perancis sedang dalam pemulihan perang, pemeliharaan Menara Eiffel menelan kos yang tidak tertanggung. Apabila Victor membaca berita itu di akhbar, dia mendapat satu idea yang sangat bernas.

Selepas memalsukan kelayakan sebagai pegawai kerajaan, dia menjemput 6 pengedar besi buruk menghadiri satu mesyuarat rahsia. Dia menjelaskan bahawa bandar Paris tidak lagi mampu untuk menjaga menara itu dan harus menjualnya.

Victor menjelaskan tentang mesyuarat dan semua urusan yang bakal dilakukan adalah rahsia, kerana tidak mahu orang ramai menjadi tertekan mengenai idea penyingkiran menara itu daripada bandar Paris.

Walaupn ia seperti tidak masuk akal, namun pada masa menara itu dibuna, ia bertujuan hanya untuk sementara dan penipuan ini berlaku 18 tahun selepas tarikh sepatutnya menara itu dibuang. Victor membawa pengedar-pengedar besi buruk tersebut menaiki limosin untuk melawat Menara Eiffel.

Salah seorang daripada mereka, Andre Poisson yakin bahawa cerita itu sah dan menyerahkan wang kepada Victor. Apabila dia sedar bahawa dia telah ditipu, Andre terlalu malu untuk memberitahu polis melihatkan Victor melarikan diri dengan wangnya.

Sebulan kemudian, Victor kembali ke Paris untuk mencuba menipu skim yang sama sekali lagi. Kali ini ia dilaporkan kepada polis namun Victor berjaya melarikan diri. Pada satu ketika, Victor berjaya meyakinkan Al Capone, penjenayah dahsyat, untuk melaburkan wang sebanyak RM200,000.

Dia menyimpan wang tersebut di dalam peti besi dan mengembalikannya 2 bulan kemudian, mendakwa pelaburan tersebut tidak berjaya. Al Capone yang kagum dengan kejujuran Victor lalu menghadiahkannya wang RM20,00 atas usahanya.

Pada tahun 1934, Victor didapati bersalah atas kesalahan pemalsuan. Dia mengaku bersalah dan dihukum penjara 20 tahun di Alcatraz. Pada tahun 1947, Victor Lustig meninggal dunia akibat radang paru-paru semasa di penjara Springfield, Amerika Syarikat.

Frank Abagnale adalah bekas pembuat cek palsu, penipu, pemalsu dan penyamar yang mana untuk tempoh 5 tahun pada tahun 1960an telah menunaikan cek palsu bernilai hampir RM10 juta di 26 buah negara. Kisah hidupnya difilemkan dalam Catch Me If You Can lakonan Leonardo di Caprio.

Pengalaman pertamanya ketika muda dalam penipuan apabila Frank menggunakan kad Mobil bapanya untuk membeli perkakasa kereta yang kemudiannyaa dijual kembali kepada stesen minyak untuk harga yang lebih rendah, supaya mendapat wang tunai.

Dia tidak menyedari bahawa bapanya yang perlu membayar bil tersebut dan apabila perkara itu diketahui, ibunya menghantarnya ke pusat pemulihan juvana selama 4 bulan.

Selepas berpindah ke New York, Frank hidup semata-mata atas hasil pendapatan aktiviti penipuannya. Antara helah yang paling terkenal adalah mencetak nombor akaunnya di atas slip deposit bank palsu supaya apabila pelanggan bank mendeposit wang, ia akan masuk ke dalam bank dia sendiri.

Dan ketika pihak bank mengetahui akan perkara itu, Frank telah memperoleh RM160,000 dan melarikan diri.

Selama dua tahun, Frank mengembara ke seluruh dunia secara percuma dengan menyamar sebagai juruterbang Pan AM.

Dia menyalahgunakan ihsan profesional daripada syarikat penerbangan lain bagi menyediakan pengangkutan percuma untuk juruterbang penerbangan pesaing jika mereka terpaksa berpindah ke bandar lain dengan segera.

Apabila dia hampir ditangkap ketika turun daripada kapal terbang, dia mengubah penyamarannnya kepada seorang doktor. Frank bekerja sebagai penyelia perubatan selama 11 bulan tanpa dikesan. Pada waktu lain, dia juga bekerja sebagai seorang peguam dan guru.

Frank akhirnya ditangkap di Perancis dan menghabiskan masa 6 bulan dalam penjara di negara itu. Selepas itu, dia diekstradisi ke Sweden dan dipenjara lagi 6 bulan. Selepas berjaya melarikan diri ketika dibawa pulang ke Amerika Syarikat, Frank akhirnya dijatuhkan hukuman 12 tahun.

Tak semudah itu, Frank berjaya melarikan diri daripada penjara dengan menyamar sebagai pegawai undercover Biro Penjara. Dia sekali lagi ditangkap di New York dan dipenjarakan semula.

Selepas menjalani hukuman 5 tahun penjara, Kerajaan Persekutuan AS menawarkan kebebasan kepadanya dengan syarat membantu kerajaan menentang penipuan dan penjenayah scam tanpa bayaran.

Kini Frank Abagnale mempunyai firma perundingan penipuan kewangan, Abagnale and Associates, dan merupakan seorang jutawan.


5 Skandal Kewangan Yang Menyebabkan Kerugian Terbesar Di Malaysia

Ketika ini negara kita sedang memfokuskan pandangan kita kepada siasatan skandal 1MDB yang didakwa mencatatkan jumlah kerugian terbesar melibatkan kewangan di negara kita.

Walaubagaimanapun, 1MDB bukanlah skandal pertama yang pernah berlaku mencatatkan kerugian berjuta-juta malahan berbilion ringgit duit pembayar cukai. Sebelum ini juga banyak berlaku kes-kes kerugian yang dialami sehingga memerlukan kerajaan menggunakan dana-dana awam bagi menampung kos hutang yang perlu ditanggung, akibat kecuaian pihak-pihak tertentu.

Tahukah anda berkenaan skandal-skandal ini? Berikut adalah 5 skandal kewangan antara yang melibatkan kerugian terbesar, pernah berlaku di negara kita.

Satu ketika dulu, negara kita adalah pengeluar timah terbesar di dunia dengan tahap pengeluaran 31% bekalan seluruh dunia. Industri timah menjadi penyumbang peluang pekerjaan kepada lebih 40,000 serta menyumbangkan dana untuk pembangunan negara.

Dalam memastikan harga timah dapat dikekalkan, sebuah syarikat bernama Maminco Sdn. Bhd. ditubuhkan untuk mengawal harga melalui pembelian 'olok-olok' secara kontrak, dalam mewujudkan permintaan tinggi. Untuk membolehkan pembelian dilakukan, Maminco melakukan pinjaman dengan Bank Bumiputera Berhad (nama lama CIMB) dalam amaun yang agak besar.

Pada mulanya manipulasi harga Maminco berjaya menaikkan harga timah namun tiada kawalan pada harga diperkenalkan, menyebabkan bekalan dari negara lain pada harga lebih rendah mula menjadi tumpuan pembeli. Akhirnya harga timah Malaysia jatuh menjunam mengakibatkan Maminco Sdn. Bhd. gagal membayar jumlah pinjaman yang diambil. Akhirnya, pihak-pihak tertentu terpaksa menanggung kerugian yang dianggarkan bernilai RM660.5 juta. (rujukan)

Perwaja Steel bermula sebagai kerjasama di antara kerajaan Malaysia dan sebuah syarikat Jepun iaitu Nippon Steel Corporation, sebagai satu usaha kerajaan untuk melaksanakan dasar perindustrian di negara kita.

Bagi menjayakan usahasama ini, kerajaan Malaysia membina sebuah kilang besi bernilai lebih RM1 billion di Terengganu bagi membekalkan keperluan produk besi. Bagaimanapun, masalah operasi menimbulkan banyak isu dan Perwaja mula menghadapi masalah membayar hutang yang ditanggung.

Pada tahun 1987, Nippon Steel menarik diri daripada usahasama tersebut dan Perwaja terpaksa meneruskan operasi sendirian, sambil berdepan masalah hutang yang pada ketika itu pada tahap RM1 billion. Yang memeritkan lagi keadaan, pinjaman bagi menubuhkan Perwaja dibuat dalam matawang Yen. Ini menyebabkan jumlah hutang tidak terkawal berikutan kekukuhan nilai matawang tersebut berbanding Ringgit Malaysia.

Kerajaan melantik seorang pengurus baru yang diberikan autonomi bagi mengawal operasi kilang tersebut. Dana daripada Bank Bumiputera sebanyak RM860 juta dan KWSP sebanyak RM130 juta disalurkan bagi menyelamatkan keadaan. Bagaimanapun, Perwaja gagal diselamatkan berikutan banyak berlaku kesilapan pengurusan dan masalah salah guna dana.

Akhirnya kerajaan Malaysia perlu menanggung beban hutang dianggarkan melebihi RM10 billion. Walaupun mula mencatatkan keuntungan pada 2006-2008, beban hutang yang ditanggung terlalu besar menyebabkan banyak operasi Perwaja terganggu. Pada 2013, bekalan air dan elektrik kepada kilang tersebut terpaksa dipotong berikutan tunggakan yang terlalu tinggi dan pada Mac 2018, aset-aset Perwaja Steel mula dilupuskan untuk menampung pembayaran hutang syarikat.

Skandal Zon Bebas Pelabuhan Klang atau lebih dikenali dengan nama Port Klang Free Zone Scandal atau PKFZ, merupakan sebuah skandal kewangan yang bermula hasil cetusan idea Menteri Pengangkutan ketika tahun 1997 iaitu Dr. Ling Liong Sik. Rancangan membangunkan PKFZ diluluskan oleh Kabinet Malaysia pada tahun 1999.

Dibina dengan tujuan untuk menambahkan lagi kemasukan kargo ke Pelabuhan Klang, dengan harapan untuk mewujudkan lebih banyak peluang pekerjaan serta menyumbang kepada ekonomi, PKFZ di atas kertas tampak baik ideanya. Selepas pembukaannya pada 1 November 2007, berpuluh-puluh pelabur dari dalam dan luar negara mula menggunakan fasiliti pelabuhan yang disediakan serta telah menggandakan jumlah kargo dan kontena yang ditempatkan di situ.

Bagaimanapun, apa yang menimbulkan spekulasi adalah kos projek itu yang meningkat berkali-kali ganda berbanding kos awalnya yang dikatakan hanya bernilai RM1.1 billion. Selepas siap pada tahun 2007, keseluruhan kos yang digunakan bagi mempersiapkan PKFZ dianggarkan berjumlah RM4.6 billion. Dalam satu kajian audit yang dilakukan pada tahun 2008, anggaran keseluruhan kos PKFZ termasuklah jumlah faedah hutang yang perlu ditanggung berada pada tahap RM12.5 billion.

Nama Bank Bumiputera Berhad (BBMB) banyak disebut dalam senarai ini, namun skandal ini melibatkan anak syarikat kepada bank tersebut iaitu Bumiputera Malaysia Finance (BMF). BMF pernah terlibat dengan salah satu skandal antarabangsa yang mengejutkan dunia. Berlaku pada tahun 1983, BMF didapati memberi pinjaman sejumlah dalam amaun yang besar kepada sebuah syarikat berdaftar di Hong Kong yang bernama Carrian Group, untuk digunakan untuk membeli hartanah di Hong Kong.

Selepas berlakunya kejatuhan nilai hartanah Hong Kong, Carrion Group mula mengalami masalah membayar hutang kepada BMF. Mengesyaki ada kesalahan dilakukan, BBMB mula bertindak menyiasat urusniaga di antara BMF dengan Carrion. BBMB menghantar auditor mereka yang bernama Jalil Ibrahim ke Hong Kong bagi melakukan semakan. Bagaimanapun, Jalil didapati dibunuh di Hong Kong dan ini menyebabkan skandal ini menjadi hangat di seluruh negara.

Siasatan seterusnya mendapati BMF bukan sahaja memberi pinjaman kepada Carrion Group malahan menjadi pemodal kepada operasi Carrion dalam membeli hartanah. Berikutan kegagalan Carrion membayar semula wang yang 'dipinjam' kepada BMF, ini menyebabkan BBMB sebagai syarikat utama perlu menampung operasi dan kerugian yang ditanggung BMF.

Pemegang saham terbesar BBMB adalah Permodalan Nasional Berhad. Bagi menyelamatkan BMF dan seterusnya menyelamatkan BBMB, PNB terpaksa menggunakan dana daripada sumbangan Amanah Saham Nasional, bagi menutup kerugian yang telah dilakukan oleh Carrion Group yang dianggarkan berjumlah RM2.5 billion. Kes tersebut dibicarakan selama 17 tahun di Hong Kong menjadi kes terpanjang melibatkan skandal kewangan dibicarakan di sana. (rujukan)

Dengan anggaran kerugian RM30 billion, siasatan ke atas skandal Bank Negara Malaysia (BNM) atas percubaan meniagakan matawang masih lagi sedang berjalan sehingga kini selepas dibuka semula. Berlaku dalam tempoh 1987 sehingga tahun 1992, mana-mana individu yang terlibat menyalahkan situasi tidak terkawal sehingga menyebabkan kerugian besar perlu ditanggung negara kita.

Dilakukan bagi menjana keuntungan lebih besar dan menstabilkan ringgit, Bank Negara yang bertindak sebagai sebuah bank pusat kebiasaannya tidak melibatkan diri dengan aktiviti perdagangan wang. Kaedah yang digunakan BNM adalah amat mudah, kerana mereka mempunyai modal pelaburan yang jauh lebih besar berbanding pelabur-pelabur matawang lain.

BNM akan membeli matawang negara lain melalui proksi-proksi yang dilantik, pada nilai yang amat besar beberapa kali dalam sehari. Ini akan mempengaruhi pelabur-pelabur lain supaya turut sama membeli matawang sama. Permintaan yang tinggi mendorong nilai matawang itu meningkat dan semasa harga sedang tinggi, BNM akan menjual semula matawang yang telah dibeli dengan pulangan keuntungan.

Walau bagaimanapun, seorang lagi pelabur yang mampu menyaingi BNM adalah George Soros. Dalam satu 'pertarungan', BNM menjangkakan nilai pound sterling akan meningkat sementara George Soros pula berpendapat sebaliknya. Tekaan George Soros benar dan BNM ketika itu telah membeli terlalu banyak matawang pound, mengalami kerugian serta merta RM23.63 billion.

Hasil 'perjudian' matawang oleh BNM dalam tempoh beberapa tahun menyebabkan negara mengalami kerugian yang dianggarkan bernilai RM25-RM35 billion sehingga BNM diisytiharkan berstatus insolvensi. Kementerian Kewangan akhirnya menyuntik modal dari dana sedia ada bagi menyelamatkan BNM ketika itu, bagi menyelamatkan operasi Bank Negara Malaysia.


4 Cara Negara Kecil Menjana Ekonomi Dan Pendapatan Negara

Malaysia sememangnya negara yang sangat beruntung kerana kedudukannya yang begitu strategik dan kaya dengan hasil bumi. Pada ketika dahulu, negara kita menjadi tempat persinggahan pedagang yang singgah ke pelabuhan Melaka.

Pada masa kini pula, negara kita masih mempunyai pelbagai sumber ekonomi yang lain seperti minyak dan gas, pembalakan, perindustrian, pelancongan dan banyak lagi. Sumber-sumber ini sekiranya diuruskan dengan baik oleh pemerintah negara boleh mendatangkan manfaat kepada rakyat secara keseluruhannya.

Walau bagaimanapun, tidak semua negara kaya dengan hasil bumi. Negara Brunei misalnya walaupun kecil, tetap kaya kerana mempunyai sumber gas dan minyak yang sangat banyak. Bagaimana pula dengan negara-negara kecil yang tidak mempunyai sumber ekonomi yang banyak seperti Malaysia?

Kali ini, kami ingin berkongsi beberapa cara unik dan pelik yang dilakukan oleh beberapa negara kecil di seluruh dunia untuk menjana pendapatan ekonomi negara. Cara-cara ini kebanyakannya terpaksa dilakukan kerana ketiadaan alternatif dan sumber lain yang boleh dimanfaatkan di negara-negara tersebut.

Dengan populasi hanya 48000 penduduk dan industri gula yang semakin merudum, 2 buah negara Caribbean, Saint Kitts dan Nevis berada dalam krisis ekonomi pada tahun 2006. Kerana sangat terdesak, kerajaan telah mendapatkan kerjasama seorang peguam daripada Switzerland untuk meminda undang-undang negara itu bagi membolehkan pelabur daripada luar untuk mendapatkan kerakyatan negara mereka.

Dengan pelaburan minuman $250,000 dalam bidang hartanah di negara ini, sesiapa sahaja boleh memperolehi taraf kerakyatan penuh walaupun tidak pernah menjejakkan kaki ke negara ini. Program ini mendapat sambutan hangat memandangkan passport negara ini boleh digunakan untuk ke 132 buah negara tanpa memerlukan visa.

Pada tahun 2013 sahaja, negara ini memperolehi sekitar $100 juta daripada program ini sahaja, iaitu 13% daripada pendapatan GDP negara ini. Lama-kelamaan, beberapa negara kecil lain seperti Antigua dan Barbuda turut memperkenalkan program serupa.

Walau bagaimanapun, program ini dikecam oleh beberapa buah negara seperti Kanada dan Amerika Syarikat kerana dikhuatiri ianya boleh disalah gunakan oleh pengganas. Sebagai tanda protes, Kanada sudah mewajibkan pemegang passport negara-negara kecil ini untuk mendapatkan visa sebelum masuk ke negaranya.

Bukan sahaja menjual passport kepada golongan kaya, malah ada juga negara yang menjual passport ke golongan miskin. Dianggarkan 10 juta manusia di seluruh dunia tidak mempunyai taraf kerakyatan daripada mana-mana negara. Antara golongan ini adalah orang Arab daripada etnik Bedoon yang tidak diberikan taraf kerakyatan daripada Kuwait mahupun UAE apabila kedua-kedua negara ini mencapai kemerdekaan.

Terdapat kira-kira 100,000 orang Bedoon yang tidak mempunyai taraf kerakyatan. Akibat daripada desakan masyarakat antarabangsa, kerajaan UAE akhirnya memberikan kerakyatan kepada kira-kira 8000 orang Bedoon. Pada masa yang sama, terdapat kira-kira puluhan ribu lagi masyarat daripada etnik yang masih memohon kerakyatan.

Pada tahun 2006, seorang warga Kuwait bernama Bashar Kiwan mendapat idea bagaimana untuk membantu golongan ini. Beliau merupakan seorang pelabur yang banyak melabur di Comoros, sebuah negara kecil yang terletak di Lautan Hindi. Dengan populasi hanya 800,000 penduduk, Comoros merupakan sebuah negara miskin dengan purata pendapatan penduduk sehari hanyalah sekitar RM5. Kerajaan sangat terdesak untuk mendapatkan bantuan kewangan.

Bashar Kiwan akhirnya berjaya mendapatkan persetujuan UAE dimana UAE akan membayar Comoros $200 juta dengan syarat negara tersebut memberikan kerakyatan dan passport kepada 4000 buah keluarga Bedoon dengan maksimum 8 orang ahli bagi setiap keluarga. Walau bagaimanapun, kerjasama ini dihentikan apabila kerajaan Comoros mendapati Bashar Kiwan tidak membayar sepenuhnya bayaran daripada kerajaan UAE kepada mereka seperti yang dijanjikan.

Domain merupakan alamat atau rujukan untuk sesuatu laman web yang wujud di internet. Sebagai contoh, pengguna hanya perlu menaip google.com untuk melawati laman web Google. Di Malaysia misalnya, kita mempunya akhiran domain .my yang boleh dibeli oleh setiap rakyat Malaysia ataupun pemilik bisnes yang mempunyai bisnes di Malaysia. Tahukah ada bisnes jualan domain ini begitu lumayan sehingga boleh menjana pendapatan ekonomi bagi sesebuah negara?

Hal ini berlaku bagi akhiran domain ".tv" dimana pada tahun 1999 domain ini dikhususkan untuk negara Tuvalu, sebuah negara kecil di Lautan Pacific. Domain ".tv" ini sudah tentulah menjadi rebutan bagi syarikat-syarikat penyiaran dari seluruh dunia. Tidak kurang daripada 5 syarikat besar yang menyediakan servis menjual domain telah melakukan bidaan terhadap domain ini untuk dijual semula kepada pembeli luar.

Perjanjian dengan pembida-pembida ini berjaya memberikan keuntungan sebanyak $30 juta kepada Tevalu pada tahun tersebut. Pendapatan ini telah menggandakan pendapatan GDP negara Tevalu pada tahun tersebut. Pada tahun 2011, Tuvalu menerima kira-kira $1 juta royalti tahunan untuk domain ".tv", satu jumlah yang dianggap masih banyak untuk negara kecil ini.

Mungkin tidak ramai yang pernah mendengar nama negara Eritrea, sebuah negara yang terletak di benua Afrika. Walau bagaimanapun, ia terkenal sebagai sebuah negara yang mengamalkan pemerintahan diktator yang sangat kejam. Amalan pemerintahan diktator ini memaksa kebanyakan pemuda disana untuk melarikan diri ke negara lain untuk mencari pekerjaan dan memulakan hidup baru.

Pemerintah Eritrea bijak mengambil kesempatan ini untuk memaksa mereka yang melarikan diri ke luar negara ini untuk menyumbang kembali kepada negara Eritrea. Ahli-ahli keluarga dan saudara mara mereka yang melarikan akan diugut dan dijadikan tebusan sehingga ahli keluarga mereka yang melarikan diri membayar sejumlah wang kepada kerajaan setiap tahun.

Sejumlah wang yang wajib dibayar ini dianggap sebagai cukai dan dikenali sebagai "Cukai Diaspora". Mengikut undang-undang ini, mereka yang melarikan diri wajib membayar 2% daripada gaji tahunan mereka kepada kerajaan. Sekiranya tidak dibayar, ahli keluarga mereka yang berada di Eritrea akan diugut. Malah, kerajaan juga akan menyukarkan urusan memperbaharui passport bagi mereka yang enggan membayar cukai pelik ini.


9 Perkara Yang Pelik Dan Mengejutkan Dimiliki Oleh Ratu Elizabeth II

Pada 9 Jun 2018, Ratu Elizabeth II diraikan sebagai sebahagiaan daripada "Trooping the Colour", sebuah acara yang menandakan hari jadi rasmi kedaulatan kerajaan Britian selama 270 tahun.

Dan pada 21 April, hari ulang tahun sebenar beliau, juga disambut dengan meriah. Ya, mempunyai dua hari jadi adalah salah satu daripada banyak kelebihan menjadi ketua keluarga diraja British. Dengan itu iluminasi.com ingin kongsikan 9 perkara yang sangat pelik dan mengejutkan, yang dimiliki oleh Ratu Elizabeth II.

Ratu Elizbeth II mempunyai tersangat banyak haiwan peliharaan, jika anda mengambil kira bahawa beliau secara teknikalnya memiliki (pemilik bersama) bagi semua angsa-angsa yang tidak dituntut di kawasan perairan terbuka di England dan Wales.

Beliau berkongsi kepemilikan angsa-angsa ini dengan Worshipful Company of Vintners dan Worshipful Company of Dyers, sebuah perjanjian yang dilakukan pada abad ke-15, ketika mana haiwan ini dianggap sebagai makanan istimewa.

Jadi, berapa banyak angsa yang dimiliki oleh Ratu Elizabeth? Kita akan tahu tak lama lagi apabila angsa-angsa ini dikira dalam satu acara 5 hari dikenali sebagai "Swan Upping", yang diadakan setiap tahun. Tahun ini ia diadakan dari 16 hingga 20 julai, di Sungai Thames di antara Sunbury dan Abingdon, England.

Seperti angsa, Ratu Elizabeth juga memiliki banyak makhluk akuatik di negara ini. Undang-undang dari tahun 1324, yang berasal dari pemerintahan Raja Edward II, menyatakan bahawa:

"Raja boleh menuntut semua dalam laut di seluruh alam, ikan paus dan sturgeon yang ada dalam laut atau di tempat lain di seluruh alam, kecuali di kawasan tertentu".

Undang-undang ini masih kekal sehingga kini dan bukan sahaaja meliputi ikan paus dan ikan sturgeon tetapi juga ikan lumba-lumba, jika ia ditangkap dalam jarak 3 batu daripada United Kingdom.

Sehingga kini, Ratu Elizabeth juga menuntut sebahagian besar krustasea liar di Scotland.

Terletak di tengah-tengah Selatan London, Regent Street adalah antara salah satu jalan raya paling terkenal di dunia. Berukuran kira-kira 2 kilometer panjang, jalan ini melalui kedua-dua Piccadilly Circus dan Oxford Circus dan menarik lebih daripada 7.5 juta pelancong setiap tahun.

Semua ini adalah sebahagian daripada Crown Estate, yang bermakna ia adalah hak milik Ratu Elizabeth II secara sah. Namun, beliau tidak berhak kepada mana-mana royalti daripada kebanyakan kedai yang terdapat di sini.

Kawasan bandar di United Kingdom bukanlah satu-satunya hartanah yang dimiliki oleh Ratu Elizabeth II. Beliau juga memiliki kurang sedikit daripada separuh pantai di sekitar England, Wales dan Ireland Utara.

Satu perkara yang tidak kurang pada keluarga diraja ini adalah tempat untuk berteduh. Walaupun Istana Buckingham yang mempunyai 775 buah bilik adalah kediaman utama beliau, namun hartanah mewahnya termasuklah Istana Windsor, Istana Holyrood di Edinburgh, Scotland, dan Istana Hillsborouh di Ireland Utara yang berkeluasan 100 ekar.

Ladang Sandringham, di mana keluarga diraja ini menyambut Krismas, dan Istana Balmoral, ladang musim panas kegemarannya, adalah milik peribadi Ratu Elizabeth II yang diwarisi daripada bapanya.

Ratu Elizabeth jarang dilihat tanpaa beg tangan, yang mana digunakannya untuk memberikan isyarat kepada kakitangannya. Tapi, beliau tidak hanya membawa mana-mana beg, tetapi lebih suka memilih beg daripada pereka mewah London, Launer.

Beg tangan Launer model Royale dan Traviata adalah yang paling digemarinya. CEO jenama ini menganggarkan beliau memiliki kira-kira 200 utas beg tangan ini. Dengan harga kira-kira RM9,970 seutas, nilai beg tangan beliau mencecah RM2 juta.

Agak pelik jika Ratu Elizabeth II memerlukan wang tunai untuk berbelanja kerana mungkin apa yang beliau mahu boleh diperolehi secara percuma. Namun, jika beliau masih memerlukan wang tunai, terdapat ATM peribadi di ruang bawah tanah Istana Buckingham.

Ia adalah ihsan Bank Coutts, yang dibina khas untuk keluarga diraja.

Memandangkan beliau berkhidat sebagai pemandu trak dan mekanik ketika Perang Dunia Kedua, adalah tidak menghairankan jika Ratu Elizabeth II mempunyai minat mendalam terhadap automotif.

Walaupun beliau dilihat sering bersiar-siar menaiki Land Rover Defender kesayangan beliau, Ratu Elizabeth memiliki 30 unit kenderaan dan koleksi keretanya adalah melebihi daripada jumlah itu yang dianggarkan bernilai lebih RM40 juta.

Antara model dalam koleksi tersebut adalah 3 buah Rolls-Royce, 2 buah Bentley dan sebuah Range Rover LWB Laundaulet custom yang memaparkan bendera diraja.

Dengan begitu banyak kediaman untuk dipilih, Ratu Elizabeth mungkin tidak lagi memerlukan ruangan hijau seperti taman.

Namun sekiranya beliau ingin bersiar-siar mengambil angin segar dan bergaul dengan orang kebanyakan, beliau memiliki beberapa ruang terbuka yang paling terkenal di England termasuklah Hyde Park, Kensington Gardens, The Regent's Park, Primrose Hill dan Green Park.


Bagaimana Mustafa Kemal Ataturk Menjadikan Turki Sebuah Negara Sekular?

Perubahan yang dialami oleh Turki pada awal abad ke 20 merupakan salah satu perubahan budaya yang paling membingungkan dalam sejarah negara Islam.

Hanya dalam beberapa tahun, kerajaan Empayar Uthmaniah telah dijatuhkan, sejarah Islam dipadamkan dan dari sisa-sisa itu, lahir sebuah negara sekular yang dinamakan Turki.

Semuanya didorong usaha seorang lelaki bernama Mustafa Kemal Ataturk atau lebih dikenali dengan nama Ataturk.

Di bawah pemerintahannya, negara sekular Turki ditubuh bagi menggantikan sistem sosial Islam yang telah wujud sekian lama, dalam masyarakat Turki sebelum itu.

Keputusan Empayar Uthmaniah menyertai Perang Dunia pertama pada tahun 1914, dikatakan punca bermula kesilapan pemerintahan mereka yang membawa kepada kejatuhan mereka.

Empayar Uthamniah ketika itu diketuai kelompok tiga pegawai kerajaan yang digelarkan 'Tiga Pasha' yang telah memegang tampuk sejak tahun 1874; diketuai Mehmed Talaat Pasha yang bertindak sebagai Perdana Menteri dan Menteri Dalam Negeri, Ismail Enver Pasha memegang jawatan Menteri Perang dan Ahmed Djemal Pasha memegang kuasa tentera.

Ekoran persetujuan menyertai perang bagi pihak kuasa Tengah, Kerajaan Uthmaniah membuka pintu untuk dicerobohi Britain di bahagian selatan, Russia dari bahagian timur dan Greece dari bahagian barat yang mewakili pihak Bersekutu.

Susulan daripada itu, wilayah-wilayah dalam Empayar tersebut berjaya dikawal pihak-pihak Bersekutu yang menang, sehingga hanya Anatolia saja yang tinggal di bawah kawalan Empayar Uthmaniah.

Salah seorang pegawai tentera dalam kerajaan Empayar Uthmaniyah, kehebatan Mustafa Kemal dalam peperangan sukar disangkal semasa menghadapi pencerobohan tiga pihak serentak.

Melihat apa yang berlaku pada negaranya sendiri selepas tewas peperangan yang tak sepatutnya mereka sertai, Mustafa Kemal mewujudkan satu matlamat jelas; mahu membangkitkan semangat nasionalis di kalangan orang-orang Turk bagi menyatukan mereka.

Berbeza dengan sistem kerajaan Uthmaniyah sebelum itu yang lebih bersifat majmuk, ideologi Mustafa Kemal mahu menyatukan kesemua orang Turki dalam satu identiti baru - 'identiti Turki.'

Menggunakan propaganda-propaganda yang direka agar membantu mencipta persepsi buruk terhadap kerajaan Turki ketika itu, Mustafa Kemal berjaya menyatukan pegawai-pegawai tentera di bawahnya.

Angkatan ini akhirnya berjaya mengusir keluar tentera Greece, Britain dan Perancis yang menduduki wilayah mereka selepas perang.

Pada tahun 1922, Mustafa Kemal membebaskan wilayah-wilayah asal Turki sepenuhnya dan menubuhkan negara Republik Turki,  diketuai badan pemerintah dinamakan Grand National Assembly atau GNA yang berpusat di Ankara.

GNA perlu diketuai oleh seorang Presiden dan atas jasanya mengembalikan maruah Turki, Mustafa Kemal dipilih untuk memerintah negara moden Turki sebagai Presiden pertama mereka.

Kenaikan beliau membolehkan Mustafa Kemal mula memegang nama sebagai 'Ataturk' - 'Ayah kepada orang Turki' zaman moden.

Pada mulanya, GNA dilihat masih meletakkan Islam sebagai dasar kerajaan dengan perlembagaan Turki dimasukkan Islam sebagai agama rasmi.

Kesemua undang-undang di Turki pula perlu diluluskan oleh panel undang-undang syariah bagi memastikan keadilan di Turki selaras dengan prinsip Islam.

Walaupun begitu, pertelagahan di antara kerajaan lama Uthmaniyah dan kerajaan GNA mula timbul. Kedua-dua buah kerajaan yang berpusat di Ankara dan Istanbul mula mengalami konflik, bertelagah menuntut hak pemerintahan Turki.

Sedar akan ancaman yang masih berbaki, Ataturk mengambil langkah drastik menghapuskan terus sistem kerajaan Uthmaniyah yang wujud sejak 1299 bagi menyelesaikan konflik. Hasilnya, berlaku perpindahan uasa yang ada pada kerajaan Uthmaniyah pada GNA.

Warisan kesultanan Uthmaniyah pula masih dibiarkan wujud dalam sistem pemerintahan, namun hanya bertindak sebagai satu simbol kepada masyarakat tanpa ada sebarang kuasa memerintah.

Berdepan dengan tentangan orang ramai yang merasakan tindakan itu kurang wajar, GNA mengeluarkan kenyataan merancang mahu kembali kepada sistem yang diguna pakai semasa pemerintahan Abbasiyah, di mana Sultan atau Khalifah hanya bertindak sebagai ketua dan pemerintahan pula dijalankan oleh pegawai-pegawai di bawahnya bagi mengekalkan kestabilan kerajaan.

Tindakan itu mendapat tentangan bukan saja dari sebahagian rakyat Turki malahan dari seluruh masyarakat Islam dunia.

Di India sebagai contoh, orang Islam menyuarakan bantahan besar-besaran dan mewujudkan gerakan Khilafat yang mahu mempertahankan pemerintahan Khalifah yang diamalkan Turki sekian lama. Bantahan-bantahan ini dilihat GNA dan Ataturk sebagai satu usaha campur tangan ke atas negara mereka.

Pada 3 Mac 1924, Ataturk dan GNA mengumumkan yang keseluruhan warisan Empayar Uthmaniyah akan dihapuskan dan semua keluarga pemerintah Uthmaniyah dibuang negeri - agar pengaruh mereka terus tamat di situ.

Ekoran tiada lagi penentangan dari empayar lama, GNA memperkenalkan polisi-polisi baru dengan alasan mahu membersihkan imej Islam daripada campur tangan politik, yang telah berlaku sekian lama.

Antara perkara paling awal yang diubah adalah sistem pendidikan, di mana pengajian bercirikan Islami dilarang; digantikan dengan sistem pendidikan sekular sepenuhnya.

Infrastruktur dan binaan yang membawa ciri Islam diruntuhkan, digantikan dengan rekaan moden. Panel syariah yang menyelia undang-undang semasa penubuhan GNA dimansuhkan dan hakim syariah dipecat mengakibatkan mahkamah syariah perlu ditutup.

Pemakaian serban dan hijab mula dilarang, dengan hijab diharamkan dipakai di kawasan awam. Kalendar Hijrah yang selama ini digunakan, digantikan dengan kalendar Gregorian.

Azan yang menandakan tibanya waktu solat digantikan dengan azan versi baru dalam bahasa Turki dan penggunaannya diwajibkan di semua masjid. Hari cuti di Turki yang sebelum itu adalah hari Jumaat dan Sabtu, ditukar kepada Sabtu dan Ahad supaya lebih seiring dengan dunia luar.

Beberapa perubahan drastik ini mendorong banyak perubahan besar pada sistem masyarakat Turki dan akhirnya, pada tahun 1928, secara rasminya Turki mengumumkan yang Islam bukan lagi agama rasmi Turki.

Ancaman terbesar kepada semua perubahan yang dilakukan Ataturk adalah pemberontakan orang ramai yang masih dibimbangi boleh berlaku. Sejarah empayar Islam yang telah terpahat sekian lama sejak abad ke 10 diramal boleh menjadi masalah kepada GNA kemudian hari.

Bagi menyelesaikan masalah ini, GNA memperkenalkan pertukaran sistem tulisan jawi Arab yang digunakan ketika itu kepada penggunaan bahasa Latin.

Orang Turki yang sebelum itu menggunakan tulisan Arab mirip sistem tulisan Jawi perlu mula belajar dalam bahasa baru, menjauhkan mereka daripada identiti Islam yang telah lama bertapak dalam sistem sosial mereka.

Penggunaan perkataan-perkataan pinjaman daripada bahasa Arab juga mula digantikan dengan perkataan-perkataan kuno Turki yang telah digunakan sebelum kedatangan Empayar Uthmaniyah.

Bahasa pertuturan mereka juga mula diubah, merenggangkan pemahaman dan kefasihan generasi lebih tua di Turki berbanding generasi muda, yang belajar dalam sistem bahasa dan tulisan baru yang dilaksanakan GNA.

Semua itu dibuat GNA dengan alasan mahu meningkatkan kadar celik huruf di kalangan warga Turki.

Namun agenda sebenarnya adalah mahu membuang unsur-unsur Islamik dalam bahasa dan tulisan masyarakat muda Turki supaya sejarah yang wujud sebelum itu, dapat dibutakan daripada pengetahuan generasi muda Turki khasnya sejarah kegemilangan empayar Islam - memberikan kerajaan Republik Turki kanvas kosong untuk mencorak sejarah moden baru.

Semua reformasi yang dilakukan Ataturk dan GNA berkesan mengubah sistem sosial dan pemerintahan Turki.

Walaupun begitu, usaha untuk mengekalkan elemen Islam masih lagi dilakukan oleh individu-individu seperti Said Nursi, namun kuasa kerajaan GNA serta pengenalan sistem-sistem berorientasikan barat dalam masyarakat Turki sukar untuk ditentang.

Pada 1950, Said Nursi menyatakan sokongan secara terbuka kepada Adnan Menderes yang dilihat mampu mengembalikan pengaruh Islam dalam sistem masyarakat Turki.

Adnan berkempen menggunakan agenda mahu mengembalikan azan sebenar di Turki yang akhirnya membawa kemenangan pilihanraya, namun dia digulingkan oleh tentera Turki selepas berkhidmat selama 10 tahun.

Didakwa atas bermacam tuduhan yang direka-reka serta dituduh berniat menganggu gugat perlembagaan Turki, Adnan bersama sekutunya dibunuh pada tahun 1961. Hanya pada 1990, allahyarham Adnan dibebaskan daripada semua tuduhan yang dikenakan kepadanya semasa hidup.

Selama 80 tahun perubahan-perubahan yang dibawa Ataturk bertahan dan sehingga kini, Turki masih lagi tidak menamakan sebarang agama sebagai agama rasmi negara mereka.

Untunglah, sinar Islam boleh kembali menapak di bumi Turki - selepas pemerintahan di Turki bertukar tangan pada tahun 2002 menerusi kemenangan parti AKP yang diketuai Recep Tayyip Erdogan.

Menerusi agenda yang mahu mengembalikan semula sistem pemerintahan Uthmaniyah kini digelarkan 'Neo-Ottoman', Erdogan dilihat berusaha memperkenalkan semula elemen Islami yang telah dipadamkan semasa zaman Ataturk.

Namun kerosakan yang telah dilakukan Ataturk mendapat tentangan masyarakat Turki yang sudah terpecah dua pandangannya.

Satu pihak bersetuju untuk kembali kepada sistem masyarakat Islam sebelum naiknya Ataturk.

Di pihak satu lagi, mereka  berpegang kepada apa yang Ataturk perkenalkan serta percaya Islam tidak perlu wujud dalam sistem sosial masyarakat mereka - agar Turki terus kekal sekular sebagai sebuah negara yang moden dan terkenal di mata dunia.

Artikel ini adalah terjemahan artikel asal How Atatürk Made Turkey Secular


Revolusi Perancis : Tamatnya Institusi Diraja Perancis

Revolusi Perancis adalah peristiwa yang telah mengubah sejarah Eropah moden yang bermula pada tahun 1789 dan berakhir pada akhir 1970an.

Dalam tempoh ini, rakyat Perancis memusnahkan dan membentuk semula landskap politik negara mereka, menggulingkan institusi yang berusia beratus tahun seperti kuasa monarki mutlak dan juga sistem feudal (sistem taraf rakyat).

Pergolakan ini disebabkan oleh ketidakpuasan hati yang berleluasa terhadap raja-raja Perancis dan dasar ekonomi Raja Louis XVI yang teruk.

Walaupun revolusi ini gagal mencapai semua matlamatnya dan pernah menjadi perang yang sangat huru-hara, namun Revolusi Perancis memainkan peranan yang penting dalam membentuk negara-negara moden dengan menunjukkan kepada dunia betapa kuatnya kuasa yang wujud oleh kehendak rakyat.

Di hujung abad ke-18, penglibatan Perancis dalam Revolusi Amerika yang menelan kos yang tinggi dan perbelanjaan mewah oleh Raja Louis XVI dan isterinya Marie Antoinette telah menjadikan Perancis berada di ambang muflis.

Bukan sahaja wang simpanan diraja telah habis, malah hasil tuaian yang teruk selama dua dekad, kemarau, penyakit lembu dan kenaikan harga roti telah menyalakan ketidaksenangan di kalangan petani dan penduduk miskin luar bandar.

Ramai yang menyuarakan keterdesakan dan kebencian mereka terhadap rejim yang mengenakan cukai yang tinggi namun gagal dalam menyediakan sebarang bantuan.

Malah, sistem cukai regresif membebankan rakyat bawahan manakala pelbagai jenis pengecualian diberikan kepada bangsawan dan paderi. Demi menunjukkan rasa tak puas hati, mereka kemudiannya melakukan rusuhan, rompakan dan serangan.

Pada tahun 1786, jeneral kepada Raja Louis XVI iaitu Charles Alexandre de Calonne telah memberikan cadangan pakej pembaharuan kewangan yang termasuk cukai tanah universal, di mana rakyat kelas atasan tidak lagi dikecualikan cukai.

Untuk mendapatkan sokongan ke atas cadangan ini dan menghalang pemberontakan aristokratik yang semakin melonjak, Raja Louis XVI memerintahkan agar diadakan Estates-General, satu perhimpunan "Third Estate" (3 golongan rakyat iaitu paderi, bangsawan dan orang biasa Perancis), buat kali pertama sejak tahun 1614.

Mesyuarat tersebut dijadualkan pada 5 Mei 1789, yang mana perwakilan dari 3 golongan ini perlu menyenaraikan segala masalah dan keluhan untuk disampaikan kepada raja.

Populasi Peracis telah berubah dengan mendadak sejak tahun 1614. Rakyat biasa daripada Third Estate kini mewakili 98% daripada penduduk Perancis, namun masih kalah kepada lagi 2 badan lagi (bangsawan dan paderi), disebabkan status mereka.

Ketika hampir kepada mesyuarat 5 Mei, Third Estate mula menggerakkan sokongan untuk mendapatkan hak perwakilan yang saksama dan penghapusan kuasa veto bangsawan. Dengan kata lain, mereka mahu undi dikira mengikut kepala dan bukan oleh status.

Walaupun ketiga-tiga golongan dalam Third Estate mempunyai keinginan yang sama iaitu pembaharuan fiskal (cukai) dan kehakiman serta bentuk pemerintahan yang lebih baik, namun golongan bangsawan enggan melepaskan keistimewaan yang mereka nikmati di bawah sistem tradisional.

Ketika mesyuarat Estates-General tersebut diadakan di Versailles, perdebatan umum mengenai proses pengudian telah meletus menjadi permusuhan antara 3 golongan itu, melampaui batas tujuan asal pertemuan itu dan kuasa orang yang mengadakan pertemuan itu.

Pada 17 Jun, Third Estate bertemu secara secara sendiri dan secara rasmi menggunakan gelaran "Perhimpunan Nasional", yang mana 3 hari kemudian bertemu di gelanggang tenis berdekatan dan mengangkat sumpah "Tennis Court Oath".

Dalam masa seminggu, majoriti timbalan pengkeranian dan 47 bangsawan liberal menyertai mereka, dan pada 27 June Raja Louis XVI dengan berat hati menyerap Third Estates ke dalam Dewan Undangan.

Pada 12 Jun, ketika Perhimpunan Rasmi terus diadakan di Versailles, ketakutan dan keganasan telah berlaku di ibu kota itu. Walaupun bersemangat dengan perpecahan kekuasaan diraja yang baru sahaja berlaku, penduduk Paris menjadi panik apabila khabar angin mengenai rampasan kuasa tentera mula tersebar.

Pemberontakan memuncak pada 14 Julai apabila para perusuh menyerbu kubu Bastille dalam usaha untuk mendapatkan serbuk senjata dan senjata. Ramai yang menganggap peristiwa ini sebagai permulaan kepada Revolusi Perancis.

Gelombang kebencian semangat revolusi dan histeria berleluasa dengan cepatnya meresap ke bahagian luar bandar. Memberontak terhadap eksploitasi selama bertahun-tahun, golongan petani melakukan rompakan dan membakar rumah-rumah pemungut cukai dan tuan tanah.

Dikenali sebagai Great Fear, pemberontakan petani-petani ini mempercepatkan penghijrahan orang bangsawan dari negara ini dan menginspirasikan Perhimpunan Kebangsaan untuk menghancurkan feudalisma pada 4 Ogos 1789, menandatangani apa yang ahli sejarah menamakan sebagai "sijil kematian pemerintahan lama".

Pada 4 Ogos, Perhimpunan tersebut menggunapakai Pengisytiharaan Hak Manusia dan Warganegara, satu pernyataan prinsip-prinsip demokrasi berasaskan idea-idea falsafaf dan politik pemikir Enlightenment seperti Jean-Jacques Rousseau.

Dokumen tersebut mengisytiharkan komitmen Perhimpunan untuk menggantikan Ancien Regime dengan sistem yang berdasarkan peluang saksama, kebebasan bersuara, kedaulatan rakyat dan wakil kerajaan.

Penggubalan perlembagaan rasmi membuktikan lebih bayak cabaran terhadap Perhimpunan Kebangsaan, yang mempunyai beban tambahan dengan berfungsi sebagai badan perundangan ketika saat ekonomi yang tenat.

Selama beberapa bulan, ahli-ahlinya bergelut dengan soalan asas tentang bentuk dan luasnya landskap politik baru Perancis.

Sebagai contoh, siapa yang bertanggungjawab untuk memilih perwakilan? Adakah pada paderi berhak setia kepada Gereja Katolik Roma atau kerajaan Perancis? Dan mungkin yang paling penting, berapa banyak kuasa yang akan dikekalkan oleh raja, selepas imejnya semakin lemah selepas percubaan melarikan diri ke luar negara gagal pada Jun 1791?

Digunapakai pada 3 September 1791, perlembagaan bertulis pertama Perancis menggemakan suara-suara yang lebih sederhana dengan mewujudkan monarki berperlembagaan yang mana raja menikmati kuasa veto diraja dan keupayaan untuk melantik menteri.

Namun kompromi ini tidak begitu disenangi oleh radikal yang berpengaruh seperti Maximilien de Robespierre, Camille Desmoulins dan Georges Danton, yang mula mengumpul sokongan untuk membentuk kerajaan yang lebih republik dan mahu mendakwa Raja Louis XVI atas kesalahannya.

Pada April 1792, wakil Dewangan Undangan yang baru dipilih telah mengisytiharkan perang ke atas Austria dan Prusia yang mana dipercayai lokasi imigran Perancis sedang membina pakatan anti-revolusi. Mereka juga berharap untuk menyebarkan cita-cita revolusi di seluruh Eropah menerusi peperangan.

Sementara itu di Perancis, krisis politik menjadi semakin ganas apabila satu kumpulan pemberontak diketuai oleh ekstremis Jacobins (pergerakan politik revolusioner) menyerang kediaman diraja di Paris dan menangkap Raja Louis XVI pada Ogos 1792.

Bulan berikutnya, di tengah-tengah gelombang keganasan di mana pemberontakan Paris membunuh beratus-ratus individu yang dituduh sebagai anti-revolusi, Dewan Undangan diganti oleh Konvensyen Kebangsaan yang mengisytiharkan pemansuan monarki dan penubuhan republik Perancis.

Bulan berikutnya, di tengah-tengah gelombang keganasan di mana pemberontak di Paris membunuh beratus-ratus kontrarvolusioner yang dituduh, Dewan Undangan digantikan oleh Konvensyen Kebangsaan, yang mengisytiharkan pemansuhan monarki dan penubuhan republik Perancis.

Dan pada 21 Januari 1793, Konvensyen Kebangsaan telah menjatuhkan hukuman mati terhadap Raja Louis XVI kerana pengkhianatan dan jenayah terhadap negara.Beliau dihukum bunuh dengan hukuman pancung kepala menggunakan kaedah "guillotine".

Isterinya, Marie-Antoinette yang didakwa menghabiskan wang rakyat juga mengalami nasib yang sama 9 bulan kemudian.

Selepas kematian raja, peperangan dengan pelbagai kuasa Eropah dan pertelingkahan dalam Konvensyen Kebangsaan membawa Revolusi Perancis ke tahap yang paling ganas.

Pada Jun 1793, Jacobins merampas kuasa Konvensyen Kebangsaan daripada Girondins yang lebih sederhana, dan memulakan beberapa langkah radikal termasuk penubuhan kalendar baru dan pembasmian agama Kristian.

Mereka juga melakukan "Reign of Terror" (pemerintahan keganasan), tempoh 10 bulan di mana sesiapa yang disyaki menentang revolusi ini dihukum pancung. Lebih daripada 17,000 orang dibicarakan secara rasmi dan dibunuh semasa Reign of Terror, dan sejumlah yang tidak diketahui telah mati dipenjara atau tidak dibicarakan.


Umoja, Sebuah Perkampungan di Afrika Yang Diharamkan Untuk Lelaki

Dimana-mana kawasan perkampungan di seluruh dunia, kita akan dapati kaum lelaki dan wanita dapat hidup aman berkeluarga. Namun, pemandangan seperti itu tidak dapat dilihat di Umoja, sebuah perkampungan di bahagian utara Kenya dimana penduduknya terdiri daripada wanita sahaja.

Di Umoja, kaum lelaki diharamkan sama sekali. Kampung Umoja bukanlah satu kawasan perkampungan baru sebaliknya telah wujud semenjak 25 tahun dahulu. Perkataan Umoja itu merupakan bahawa Swahili yang membawa maksud perpaduan.

Mengikut sejarah, kawasan perkampungan ini dimulakan sekitar tahun 1990 oleh kira-kira 15 orang wanita yang pernah menjadi mangsa keganasan seksual kaum lelaki terutamanya oleh golongan askar British yang menjajah kawasan ini suatu ketika dahulu. Kini, kampung ini sudah mempunyai kira-kira 50 orang penduduk.

Antara golongan wanita yang mendiami kampung ini termasuklah mangsa rogol dan wanita yang diusir keluarga kerana melarikan diri daripada perkahwinan secara paksa yang diatur oleh keluarga masing-masing. Kampung ini diketuai oleh Rebecca Lolosoli, seorang pejuang hak asasi wanita. Beliau sendiri pernah dipukul lelaki kerana lantang mempertahankan hak asasi wanita.

Sementara itu, penduduk kampung ini menjana pendapatan melalui aktiviti membuat kraftangan dan mengukir batu permata. Selain itu, mereka turut menerima sumbangan daripada masyarakat setempat, selain turut menyediakan urusan penginapan kepada pelancong yang melawat kampung tersebut.

Bagi mengawal keselamatan kampung tersebut, ianya dikelilingan oleh pagar berduri. Dari segi undang-undang, penduduk Umoja merupakan pemilik sah tanah di kampung tersebut kerana mereka telah membelinya daripada kerajaan Kenya. Walaupun terdapat cubaan daripada kaum lelaki untuk mengurangkan jumlah pelancong daripada melawat Umoja dengan menjual hasil kraftangan pada harga lebih murah, Umoja masih tetap bertahan sehingga ke hari ini.

Sebagai pejuang hak asasi wanita, kaum wanita di kampung ini bergiat aktif mengajar kaum wanita daripada komuniti dan kampung berdekatan mereka tentang hak asasi wanita dan pendidikan seks. Mengikut budaya tempatan, adalah menjadi kebiasaan wanita dikahwinkan dalam usia yang sangat muda.

Penduduk kampung ini percaya bahawa adat dan budaya tersebut perlulah diubah memandangkan perkahwinan merupakan satu tanggungjawab yang besar. Menjadi seorang ibu pada usia yang muda bukanlah satu tanggungjawab yang ringan. Malah, mereka percaya pada umur belasan tahun seorang wanita belum cukup kuat daripada segi fizikal untuk melahirkan seorang bayi.

Seperkara yang mungkin pelik bagi masyarakat luar adalah kewujudan ramai kanak-kanak di Umoja. Persoalannya, dari manakah asalnya kanak-kanak ini sekiranya semua penduduk di perkampungan ini adalah perempuan? Bagaimanakah boleh wujudnya kanak-kanak ini sedangkan kaum wanita disini tinggal tanpa kaum lelaki?

Dengan kewujudan kampung yang dikhaskan untuk wanita ini, ramai orang beranggapan bahawa mereka sangat membenci kaum lelaki. Realitinya, mereka tidaklah membenci lelaki tetapi mungkin lebih berhati-hati dengan lelaki kerana pengalaman lampau bersama lelaki.

Adalah normal bagi setiap wanita untuk mempunyai keinginan seksual dan mempunyai anak. Begitu juga golongan wanita yang hidup di Umoja. Menurut penduduk Umoja, mereka bebas untuk bergaul dan berhubungan dengan kaum lelaki di luar perkampungan tersebut.

Walaupun mempunyai anak hasil hubungan dengan lelaki luar, mereka kekal tidak berkahwin sebaliknya menjaga anak tersebut secara sendirian. Bagi golongan lelaki yang tinggal berdekatan kampung itu pula, mereka mengakui berhubungan dengan 3 4 orang wanita daripada perkampungan Umoja.

Nota Editor: Berhubungan antara lelaki dan perempuan tanpa ikatan perkahwinan yang sah adalah salah disisi agama Islam.


10 Sneakers Paling Ikonik Yang Pernah Dihasilkan

Apabila bercakap mengenai langkah bergaya, tak ada yang mampu menandingi sepasang sneakers. Ia boleh dipadankan dengan apa sahaja yang anda mahu dan sentiasa membuatkan anda kelihatan menarik.

Tak kisah apa jenis pakaian yang anda kenakan, pasti ada sneaker yang sesuai untuk digayakan bersama. Dan sejak awal penghasilan, pelbagai jenis kasut yang memberikan impak kepada dunia fesyen hari ini.

Dengan itu, iluminasi.com ingin kongsikan dengan pembaca mengenai 10 sneakers paling ikonik yang pernah dihasilkan dalam sejarah.

Puma adalah antara "otai" sneaker di dunia, dengan mula menghasilkan kasut pada tahun 1968. Sebuah syarikat Jerman, Puma telah menghasilkan banyak siri kasut sneaker sejak itu namun ini Puma Suede adalah yang paling dahsyat.

Sneaker ini mendapat sambutan hangat pada tahun 1980an ketika hip-hop baru sahaja "lahir" di Amerika Syarikat. Adalah mudah untuk lihat mengapa ia menjadi kegilaan, Puma Suede kelihatan sanagt hebat dan menarik, serta datang dengan warna terang mengancam yang menarik pandang.

Juga selesa dipakai, ia masih popular hingga ke hari ini.

Diteruskan dengan tema hip-hop, kami bawakan sepasang kasut klasik dari Adidas. Nama kasut ini meningkat naik apabila menjadi kasut pilihan lagenda krew hip-hop iaitu Run DMC.

Ia juga menjadi kegilaan disebabkan oleh reka bentuk "shell-toe" di bahagian hadapan yang mana cukup radikal dan berani pada ketika itu. Dengan warna putih, kasut ini boleh digayakan dengan apa sahaja pakaian dan membuatkan anda kelihatan cool.

Jika dahulunya kasut ini dipakai bersama-sama tracksuit Adidas yang lengkap, namun kini tidak lagi.

Masih menjadi satu nama yang disukai pada hari ini, Converse telah menjadi sebuah institusi Amerika untuk satu jangka masa yang sangat lama. Dengan mengeluarkan kasut ini, Converse telah melakukan satu kerja yang sangat baik dan ramai yang masih mengenakannya.

Dihasilkan pada tahun 1960an, kasut ini pada asalnya direka sebagai kasut bola keranjang, namun dilihat dipakai oleh remaja-remaja di jalanan. Versi "high-top" adalah antara yang paling rare apabila ia pertama kali dikeluarkan, membolehkannya kelihatan lebih santai berbanding kasut-kasut lain.

Kasut ini juga menjadi pilihan lagenda grunge iaitu vokalis kumpulan terkemuka dunia Nirvana, iaitu Kurt Cobain.

Salah satu perkara yang menarik dan hebat mengenai kasut ikonik adalah rupa keseluruhannya. Ia mempunyai rekabentuk yang sangat mudah untuk dikenali, dan jika seseorang yang mengenakan kasut ini berjalan di hadapan anda, pasti mata anda tak akan berkelip memandangnya.

Nike sangat bijak dengan mengeluarkannya dalam versi high-top, mid dan low-rise. Ramai yang beranggapan versi high-top adalah raja kepada semua versi namun ramai juga yang sukakan model mid dan low-rise.

Tak kisah mana satu versi pilihan anda, semuanya kelihatan sangat menakjubkan dengan kualiti yang terbaik.

Ini adalah agak seperti di luar norma kerana Asics secara tradisinya bukanlah jenama sneaker terkemuka dunia. Dan ia juga biasanya tidak mampu menandingi Nike atau Adudas dari segi jualan dan populariti.

Namun, dengan model kasut ini, mereka berjaya. Rekabentuknya mempunyai kelas tersendiri dengan jalur Asics diatas kasut putih. Impak "suede" di bahagian hadapan menambahkan rupa yang tersendiri dan daya tarikan sporty-nya.

Sesiapa yang hidup pada masa itu pasti tak akan dapat melupakan impak yang dihasilkan oleh kasut ini. Sesiapa yang memiliki kasut ini pasti dikenali oleh orang sekeliling. Pada ketika itu, ia menjadi kegilaan dan paling berteknologi tinggi disebabkan oleh cara injap pada kasut ini menolak angin masuk ke dalam tapak kasut ini.

Disebabkan itu, ia didakwa mampu membuatkan anda lompat lebih tinggi. Walaupun ia boleh diperdebatkan, namun kasut ini sangat menarik untuk dipakai.

New Balance 574 menjadi sneaker yang masih dilihat dipakai pada hari ini kerana ia sangat menarik. Daripada remaja sehinggalah kepada mereka yang bergelar bapa, kasut ini rupabentuk yang membuatkannya sangat sesuai dipakai pada bila-bila masa sahaja.

Direka sebagai kasut larian, ia juga sesuai dipakai untuk bersiar-siar atau hanya bersantai di taman. Reka bentuk yang anggun dan logo New Balance yang bergaya di bahagian sisi menjadikannya menonjol sebagai kasut ikonik.

Anda mungkin tidak menggunakannya sebagai kasut larian tetapi jika ya, kasut ini agak selesa untuk tujuan itu.

1980an adalah masa yang terbaik bagi sneakar dan kasut ini adalah antara salah satu yang paling kerap dipakai. Sangat disukai oleh peminat bola sepaak, kasut ini sangat menarik dengan logo Diadora berwarna emas di atas latarbelakang putih.

Ia kelihatan sangat hebat ketika dipakai dan cukup ringan untuk berlari jika diperlukan. Kasut ini masih boleh didapati pada hari ini.hebat bagi kasut

Adidas benar-benar telah mengalahkan pesaing dan juga diri sendiri dengan penghasilan kasut ini. Apa yang menarik tentang kasut ini adalah ia mampu dilihat sebagai kasut moden dan klasik pada masa yang sama.

Kilauan hijau pada bahagian tumit dan lidah membantu menghidupkan kulit putih pada kasut ini. Pada asalnya direka sebagai kasut tenis, ia akhirnya dipakai di jalanan kerana rekaannya yang sangat trendy.

Banyak kasut yang meniru reka bentuk Adidas Stan Smith namun ini adalah yang asli.

Adalah tidak menghairankan untuk mengatakan bahawa kasut ini bukan sahaja mengubah sukan bola keranjang tetapi juga industri kasut secara keseluruhan. Sebelum ini, ia semata-mata digunakan dan dipakai apabila ingin bersenam.

Namun selepas ia dipopularkan oleh lagenda bola keranjang, Michael Jordan, persepsi tersebut berubah. Ia tidak lagi hanya dipakai di gelanggang bola keranjang tetapi juga di jalanan.

Reka bentuk high-top sejak itu sangat kerap ditiru dan rupanya yang besar tetapi tangkas membuktikan ia berbaloi dimiliki apabila ia dipakai.


2 Eksperimen Rusia Paling Gila : Percubaan Mencipta Zombie Dan Kerberos

Rusia sememangnya tidak asing lagi merupakan peneraju dalam pelbagai bidang, termasuklah bidang pembedahan perubatan. Bidang ini adalah antara yang paling sukar di dunia namun dikuasai dengan baik oleh negara ini sudah hampir 1 dekad.

iluminasi.com ingin kongsikan dengan para pembaca mengenai 2 eksperimen sains yang dilakukan oleh saintis di Rusia (Kesatuan Soviet) terhadap anjing yang mana boleh dianggap sebagai gila.

Vladimir Demikhov merupakan perintis pakar bedah dan tanpa sumbangan beliau kepada sains dan perubatan, pemindahan organ dan pembedahan koronari mungkin tidak berkembang seperti sekarang.

Namun fakta ini tidak begitu diketahui kerana kertas ditulisnya dalah bahasa Rusia ketika tinggal di zaman Perang Dingin dan Perang Dunia Kedua. Dan beberapa rakan sekerjanya lebih terkenal daripada beliau

Christiaan Neethling Barnard, pakar bedah jantung Afrika Selatan yang melakukan pemindahan jantung manusia ke manusya yang pertama berjaya di duniaa berkata pada tahun 1997 :

"Saya selalu berpendapat bahawa jika ada gelaran "Bapaa pemindahan jantung dan paru-paru", maka Vladimir Demikhov layak untuk mendapat gelaran ini,".

Vladimir adalah orang pertama yang menjalankan pembedahan pintasan arteri koronari yang berjaya pada makhluk berdarah panas, namun menjadi lebih terkenal dengan ekspimen anjing berkepala dua.

Banyak eksperimennya dilakukan ke atas anjing, termasuklah pemindahan jantung dan paru-paru, mengeluarkan organ-organ untuk melihat berapa lama anjing-anjing boleh hidup dan melihat reaksi mereka dengan organ-organ baru.

Dan setakat ini eksperimen dan pembedahan yang paling luar biasa adalah pemindahan kepala, atau separuh badan. Pada tahun 1948, beliau menulis mengenai "gabungan pembedahan dua haiwan dengan penciptaan satu peredaran".

Dalam imej ini, Vladimir menunjukkan kepada jurugambar bagaimana beliau menjahit kepala dan bahagian atas badan anak anjing berusia 2 bulan ke atas anjing jenis Mongrel, Mukhtar, yang berusia 4 tahun.

Kerja-kerja itu dilakukan di dalam makmal reanimasi Institut Fisiologi A.A.Bogomolets Akademi Sains Ukraine. Pada tahun 1968, Vladimir melakukan transplan satu lagi kepala anak anjing ke leher anjing yang lain.

"Makhluk" tersebut mampu bertahan selama 38 hari sebelum mati. Badan anjing-anjing tersebut kemudiannya diberikan kepada Muzium Sejarah Perubatan Riga pada tahun 1988.

Satu lagi eksperimen yang sangat menakjubkan dijalankan oleh saintis Rusia (Kesatuan Soviet) dikenali sebagai "anjing zombie". Eksperimen ini telah dirakam pada tahun 1940. Video ini bermula dengan saintis British, J.B.S. Haldane berbincang bagaimana beliau sendiri pernah melihat prosedur ini dilakukan dalam filem dan telah menyelamatkan banyak nyawa ketika perang.

Eksperimen ini bermula dengan jantung anjing yang ditunjukkan sedang diasingkan daripada tubuhnya. 4 tiub bersambung kemudian disambungkan dengan jantung tersebut. Menggunakan radas, jantung ini berdegup sama sebagaimana di dalam organisma yang hidup.

Kemudian, terdapat satu paru-paru di dalam dulang yang dikendalikan dengan meniup angin ke dalammnya, yang mengoksigenkan darah. Kedua-dua jantung dan paru-paru ini kemudian digunakan dalam menghasilkan mesin jantung-paru-paru, terdiri daripada sepasang pam linear diafragma, vena dan arteri, bertukar oksigen dengan takungan air.

Bagi membuktikan eksperimen ini berhasil, seekor anjing dimatikan secara klinikal dengan mengeluarkan keseluruhan darah daripada badannya. Anjing tersebut dibiarkan selama 10 minit dan disambungkan dengan mesin jantung-paru-paru tadi.

Selepas beberapa minit, jantung mula bergerak dan berfungsi seperti biasa. Pernafasan pada anjing ini juga dilihat seperti biasa dan mesin ini dicabut. Selepas 10 hari, anjing tersebut pulih daripada prosedur ini dan menjalan kehidupan seperti biasa.

Menurut video ini, beberapa ekor anjing telah "dihidupkan" semula menggunakan teknik ini, termasuk salah satu yang merupakan anak kepada ibu dan bapa anjing yang kedua-duanya melalui proses "menghidupkan" kembali ini.


5 Subculture Aneh dan Menakutkan Yang Diagungkan Masyarakat Dunia

Di negara kita, trend 'raver' masih lagi popular sehingga kini melibatkan ramai anak muda di negara kita yang gemar menari beramai-ramai. Walaupun ada yang mengucap panjang melihat tingkah-laku yang dipaparkan remaja-remaja raver, ketahuilah perbuatan mereka itu sebenarnya tidaklah seburuk yang disangkakan.

Ini kerana di luar sana, wujud bermacam lagi subkultur-subkultur aneh, pelik dan ada kalanya menakutkan yang dilakukan oleh kumpulan-kumpulan manusia yang amat jelas memerlukan panduan hidup serta sedikit teguran.

Pernah anda dengar subkultur-subkultur ini sebelum ini? Berikut adalah lima subkultur yang wujud di seluruh dunia yang kami rasakan 'menarik' untuk dikongsikan kepada anda hari ini. Nasihat kami, janganlah ikut pula ye.

'Bronies' adalah satu kumpulan individu (kebiasannya lelaki) yang mengangkat tema persahabatan dan kesetiaan yang dipaparkan dalam siri animasi (untuk kanak-kanak wanita) 'My Little Pony.' Mempunyai pengikut yang setia, seorang 'brony' kebiasaannya berinteraksi dengan 'brony' lain dalam talian, namun ada kalanya mereka mengadakan perhimpunan-perhimpunan serta perjumpaan di kalangan bronies.

Semasa berhimpun, ramai yang akan mengenakan pakaian menyerupai watak 'My Little Pony' yang diminati mereka. Menurut laporan, majoriti antara mereka sebenarnya tidaklah mempunyai pemikiran pelik dan tidak sepatutnya diletakkan dalam kategori kumpulan yang sama dengan mereka yang mempunyai kecenderungan seks terhadap watak-watak dalam siri 'My Little Pony.'

Furries adalah satu cabang subkultur aneh di mana seseorang individu itu akan menggayakan diri mereka seperti binatang berbulu yang comel seperti arnab, musang, rakun, kucing dan sebagainya yang mampu berdiri seperti manusia. Majoriti pengikut 'furries' mengakui tidak ada apa-apa yang aneh pada hobi mereka namun kajian mengatakan sebaliknya.

Diminati oleh golongan lelaki berumur pertengahan 20-an yang kebanyakannya biseksual, gay atau seorang transgender, kumpulan 'furries' kerap mengadakan perjumpaan sesama mereka dan mengadakan konvensyen. (rujukan)

Bermula sebagai sebuah gerakan suka-suka pada mulanya semasa era 90-an, Norwegian Black Metal (NBM) akhirnya menjadi satu gerakan besar yang menjadi ancaman kepada pihak gereja sendiri, di Norway. Mempunyai jumlah pengikut yang ramai menyebabkan kejadian jenayah di kalangan pengikut NBM berleluasa kerana mereka percaya agama Kristian patut dihapuskan dan era pemerintahan Tuhan-Tuhan orang Norse dikembalikan.

Bagi orang di luar Norway yang melawat Norway hanya untuk mengikuti pergerakan ini, mereka boleh berbuat demikian. Ada terma khas yang digunakan oleh kumpulan ini bagi mereka yang ke Norway untuk merasai pengalaman 'black metal' ala Norway - mereka dinamakan 'blackpackers.'

Wujud sejak zaman 80-an lagi di Jerman, cybergoth mempunyai jumlah pengikut yang agak besar di seluruh dunia. Gemar berpakaian warna hitam dengan perhiasan rambut yang direka khas mengikut tema mereka sendiri. Gemar memanjangkan rambut menggunakan penyambung agar nampak ganas serta memakai topeng gas, seorang cybergoth berbeza dengan goth biasa kerana mereka menyelitkan warna lain dalam pemakaian mereka.

Bagi pengikut cybergoth, satu-satunya muzik yang mampu mereka dengar adalah muzik techno yang menyeramkan. Ketika berkumpul, mereka beramai-ramai akan menari bersama-sama tarian rasmi mereka yang penulis boleh katakan, sangat sukar untuk diterjemahkan dalam bentuk kata-kata.

Sangat terpengaruh dengan kisah-kisah seram yang melibatkan Drakula atau apa saja makhluk penghisap darah, beberapa kelompok manusia memilih untuk menjadi seorang 'vampire' sebenar dalam satu pergerakan yang bergerak di Amerika Syarikat dan Britain. Apa yang menakutkan, mereka memang benar-benar percaya setiap individu 'vampire' dilahirkan berbeza dengan manusia biasa jadi mereka benar-benar memerlukan darah untuk terus hidup.

Berhubungan menggunakan media sosial, mereka selalu mengadakan perjumpaan yang bersifat sulit. Bagi mana-mana vampire yang mahu membiarkan darah mereka dihisap, individu itu diberikan status sebagai seorang 'black swan.' Dengan menggunakan pisau yang sudah dibersihkan, torehan pada mana-mana bahagian badan 'black swan' akan dilakukan dan terpulanglah kepada mana-mana 'vampire' yang sudi untuk merasai darah tersebut.


10 Senapang Paling Power Di Dunia

Sains dan teknologi telah sampai pada tahap yang tak mampu difikirkan akal pada ketika ini. Ia telah menyentuh setiap pelusuk kehidupan manusia, dan senjata api mahupun senapang tidak terkecuali.

Manusia menggunakan senjata api sejak lama dahulu atas sebab keselamatan. Pada zaman dahulu, manusia mencipta senjata api dalam pelbagai bentuk dan saiz mengikut tujuan mereka. Setelah evolusi manusia berlaku, ia juga melibatkan senjata api.

Semuanya menjadi semakin canggih dan berbahaya, termasuklah senapang. iluminasi.com ingin kongsikan 10 senapang paling canggih dan "power" di dunia.

Dianggap sebagai salah satu senjata 'pemusnah', Kalashnikov AK-47 Assault Rifle berasal dari Kesatuan Soviet, yang juga merupakan senjata paling banyak digunakan di seluruh dunia.

Menurut statistik, terdapat kira-kira 100 juta senapang ini dijual sejak pelancarannya. Sebab mengapa ia tersangat popular selain daripada kekuatannya adalah ketahanan, mudah digunakan dan harga yang murah.

Dan sebab utama yang menjadikan senapang ini paling banyak digunakan di dunia adalah ia tidak memerlukan kemahiran khusus untuk mengendalikannya.

Mesingan ringan menakjubkan ini adalah keluaran Heckler dan Koch, syarikat dari Jerman. HK MG4 MG 43 direka pada tahun 1990an namun disebabkan sebab-sebab tertentu, ia tidak dikeluarkan, sehinggalah pada tahun 2001.

Senapang ini mempunyai jarak efektif sejauh 1 kilometer dan sangat berbahaya serta boleh dipercayai. Diberikan gelaran "Pembunuh sempurna", senapang ini memberikan keselamatan kepada individu yang menggunakannya.

Senapang ini dipilih oleh Tentera Jerman bagi menggantikan General Purpose Machine Gun (GPMG) MG3 yang digunakan ketika era Perang Dingin.

Berasal dari Ameriks Syarikat, Thompson M1921 adalah antara salah satu senapang yang paling berbahaya. Dengan mampu membuat 1,500 pusingan tembakan dalam satu minit, "Tommy Gun" menjadi kegemaran di kalangan pengguna sejak sebelum Perang Dunia Kedua dan masih kekal popular sehingga kini.

Variasi baru dikeluarkan manakala versi lama masih digunakan. Tembakan yang sangat pantas memberikannya gelaran "The Typewriter Chicago". Bagi mengawal senapang bahu ini agak sukar dan memerlukan kepakaran namun ia digunakan secara meluas di seluruh dunia.

Senapang hendap AS50 ini adalah senapang British yang sangat hebat dalam ketepatan. Ia mampu menembak sasaran pada jarak jauh iaitu 1,800 meter. Senapang ini menggunakan bahan letupan dan peluru pembakar.

Kaliber senapang ini bersaiz 12.7 milimeter dengan berat 14.1 kilogram. Ia direka untuk Angkatan Bersenjata British dan Tentera Laut Amerika Syarikat. Ia digunakan disebabkan oleh kadar tembakan yang tinggi iaitu 5 pusingan dalam masa 1.6 saat.

Kadar tembakan yang tinggi ini disebabkan oleh larasnya yang terapung dan rangka titanium yang ringan.

Senapang serangan ini adalah jenis automatik sepenuhnya dan dikendalikan menggunakan gas. FN Herstal, sebuah syarikat dari Belgium bertanggungjawab menghasilkan senapang maut ini.

Ia didedahkan pada pameran pertahanan IDEX yang diadakan di Abu Dhabi pada tahun 2001. Senapang ini mempunyai 2 bahagian utama dan dihadapan picunya terdapat pelindung tangan yang boleh ditanggalkan dengan mudah.

Jarak tepat tembakan daripada senapang ini adalah 500 meter dan kalibernya bersaiz 5.56 milimeter. Dalam masa seminit, F2000 mampu membuat 850 pusingan tembakan.

Advanced Crew Served Weapon seperti XM307 ACSW adlah senapang mesin bom tangan yang sangat kuat. Senapang ini direkabentuk oleh Angkatan Darat Amerika Syarikat dan mempunyai kapasiti peluru pintar.

Senapang ini adalah ringan dan dua individu boleh mengendalikannya. Jarak berkesan bagi senapang dahsyat ini adalah sejauh 2 kilometer, bermakna ia mampu membunuh dalam jarak yang begitu jauh.

Dengan kadar tembakan 260 pusingan seminit, ia mampu memusnahkan perahu, helikopter dan kenderaan sejauh 1 kilometer.

HK416 direka dan dihasilkan di Jerman. Senapang ini menawarkan kebolehpercayaan yang lebih baik serta ketepatan yang menakjubkan. Disebabkan kos senapang ini sangat mahal, jadi ia agak jarang digunakan.

Ia merupakan senapang serangan standard bagi Angkatan Bersenjata Perancis dan Angkata Bersenjata Norwan, serta merupakan senjatan yang digunakan oleh SEAL Team Six untuk membunuh Osama Bin Laden pada tahun 2011.

Senapang ini mempunyai banyak variasi termasuklah M4, M-16 dan AR-15 yang berasal dari Amerika Syarikat. Rekabentuk semua variasi senapang ini adalah sama walaupun bahagian yang sama termasuk bahagian-bahagian, apa yang membezakannya adalah aksesori.

Terdapat versi yang boleh menembak dengan automatik dan digunakan oleh pasukan tentera di seluruh dunia. Versi separa-automatik juga popular di seluruh dunia sebagai senapang awam dengan gaya serangan.

Senapang ini juga dikenali sebagai "The Fifty" atau "Ma Deuce", senapang yang paling banyak digunakan melebihi mana-mana senapang lain. Kaliber senapang ini tersangat besar (.50) dan mampu menembak 500 pusingan dalam seminit.

Ia mampu menembak dengan tepat dalam jarak lebih daripada 1.5 kilometer dan berasal dari Amerika Syarikat. Reka bentuk senapang ini adalah sangat ringkas dan mempunyai setiap kualiti untuk bergelar senapang ke-2 paling kuat di dunia.

Senapang ini direka pada tahun 1918 dan dilancarkan pada tahun 1921 oleh John Browning pada tahun 1918. Sehingga kini sebanyak 3 juta unit dihasilkan dan digunakan dalam lebih daripada 30 peperangan.

Senapang paling hebat ini berasal dari Belgium. Panjang senapang ini membuatkan ia kelihatan besar, namun ia adalah senapang serangan (assault rifle) yang paling popular pada abad ke-20.

Senapang ini mempunyai pusingan 7.62mm dan menjadi kegemaran di kalangan 90 negara dan juga pasukan tentera. Ia boleh digunakan mengikut keperluan anda kerana boleh menjadi senapang mesin ringan, senapang tempur dan senapang hendap (sniper).

Senapang ini sangat tepat, tahan lasak dan juga fleksibel, menjadikannya senapang yang paling kuat dan menjadi pilihan di seluruh dunia.


5 Perkara Leceh Tentang Perkakas Komputer Zaman Dahulu

Kemajuan teknologi merupakan sesuatu yang amat dialu-alukan dalam memperbaiki kehidupan kita. Teknologi yang diperkenalkan akan melalui perubahan demi perubahan dalam menghalusi kegunaan atau kebolehan teknologi tersebut dalam memudahkan fungsinya.

Kebanyakan teknologi yang ada sekarang boleh dikatakan sudah mencapai tahap matang, menjadi terlalu mudah sehinggakan pengguna ada kalanya tidak memerlukan input yang banyak bagi mengoperasikan sesuatu. Berbeza dengan peralatan elektrik  atau perkakas komputer di era 80an dan 90an.

Walaupun begitu, dengan kesenangan penggunaan teknologi moden yang ada ketika ini, harus diakui sedikit sebanyak kita hilang kenangan-kenangan yang dilalui kanak-kanak generasi terdahulu. Berikut adalah lima kesusahan yang dilalui kanak-kanak zaman dahulu, yang besar kemungkinan tidak lagi dirasai ketika ini.

Ketika zaman demam Micro Genius dan Super Nintendo melanda negara kita pada era 90-an, kebanyakan konsol permainan tidak mempunyai kebolehan untuk menyimpan tahap permainan atau 'save game.' Kalau ada pun, tak semua permainan ada, hanya permainan tertentu yang mempunyai kebolehan sedemikian itupun menggunakan bateri yang perlu dipasang pada katrij. Namun katrijnya agak mahal.

Salah satu solusi lain dalam menyelesaikan masalah ini, kebanyakan pengeluar akan mencipta kod-kod yang perlu dimasukkan bagi membolehkan seorang pemain untuk melompat terus ke peringkat yang dia dah capai, jadi kanak-kanak (atau orang dewasa) zaman dulu perlulah menyalin kod-kod ini supaya permainan dapat diteruskan, bila mak panggil makan.

Seandainya tengah main game dan mak panggil makan, berat sungguh hati nak pergi makan. Mesti ramai yang sanggup main game dari mula sampai habis hanya semata-mata takut nak tutup konsol dulu, kan?

Tahu pasal VCD kan? VCD masih banyak dijual di kedai jadi sepatutnya kita masih kenal VCD. Salah satu kelemahan ketara VCD adalah kapasitinya rendah jadi setiap filem memerlukan sekurang-kurangnya dua keping cakera VCD dimainkan. Tengah sedap berbaring layan filem, tiba-tiba tayangan pun terhenti dan kita kena bangun masukkan VCD ke dua bagi menyambung cerita. Memang spoil mood betul kalau begitu.

Itu kalau VCD satu filem yang dibahagikan kepada dua keping. Sekiranya kita ni kaki filem Hindustan yang durasinya mesti lebih 3 jam, itu saja dah 3 keping. Ada yang empat keping. Kaki filem Lord of the Rings dulu pun mengalami masalah serupa. Terpaksa bangun dan tukar VCD semasa tengah-tengah filem dua tiga kali.

Sebelum adanya tetikus (mouse) yang menggunakan sensor laser macam sekarang, kebanyakan tetikus menggunakan bola bulat bagi mengesan pergerakan yang dilakukan. Bebola tu pula berada di dalam ruang yang terbuka. Bayangkan kita ni jenis suka makan dekat depan komputer, guna pula tetikus jenis bebola jadi lama kelamaan akan berkumpullah habuk-habuk dalam 'roda-roda' bebola tu.

Bukan semua orang rajin nak cuci bahagian dalaman tetikus ni dulu. Bagi seorang pembaiki komputer, salah satu pengalaman menakutkan yang mereka hadapi adalah ketika mereka membuka tetikus ni untuk dibersihkan. Daki-daki dan habuk di dalamnya memang cukup degil melekat pada roda tetikus dan rupanya pun, agak menjijikkan. Sebiji macam apa yang melekat pada kuku sekiranya kita biar kuku kita panjang dan habuk berkumpul di dalamnya.

Bagi pelajar IPT sebelum millenium, menghantar tugasan kepada pensyarah dalam bentuk digital merupakan sesuatu yang cukup mencabar, apatah lagi apabila melibatkan fail-fail yang bersaiz besar. Sekiranya satu dokumen ketika itu melebih 1.4mb (megabyte!) itu bermakna dokumen itu tak cukup dalam satu disket. Jadi ramailah yang cari jalan untuk 'pecahkan' fail-fail itu kepada beberapa bahagian supaya boleh dimuatkan dalam disket. Masalahnya, satu disket ada korupsi, habis rosak keseluruhan fail yang dihantar.

Mana yang mewah sikit ketika itu dah ada CD-Burner. Semasa pengenalannya dulu, CD burner ni mencecah ribuan ringgit jugalah sebelum turun kepada ratus-ratus bergantung kepada kelajuannya. Mudahlah nak hantar tugasan pada pensyarah sebab tak perlu lagi pecah-pecahkan fail. Siapa ada CD-Burner semasa sebelum millenium atau awal era-2000 ni, adalah orang-orang berada.

Sekiranya anda tertanya-tanya apa itu 'degauss monitor' besar kemungkinan anda masih muda-muda remaja. Satu masa dulu semasa masyarakat kita baru diperkenalkan kepada komputer, memang tak ramai yang tahu nak 'degauss' monitor mereka sendiri. Monitor komputer dulu-dulu, bila diletakkan di sebelah pembesar suara yang ada magnet, akan menyebabkan wujudnya perubahan pada warna monitor tersebut yang disebabkan gelombang magnetik yang ada.

Ada monitor yang cepat berubah warnanya, ada yang lambat dan tak semua monitor sama. Atas sebab masalah ini, setiap monitor akan diberikan fungsi 'degauss' yang akan mengembalikan semula warna monitor kepada warna asal seperti sedia kala. Kadangkala, ada juga individu yang tak tahu wujudnya fungsi ini jadi dia teruskan saja penggunaan komputer, dengan skrin tak ubah macam warna pelangi. Dia ingatkan monitor dia rosak.


10 Makhluk Dasar 'Laut Dalam' Yang Sangat Pelik Dan Menakutkan

Sebenarnya, manusia tak perlu untuk ke angkasa lepas untuk menerokai tempat yang belum dijejakkan kaki oleh manusia. Baru-baru ini sekumpulan saintis antarabangsa telah melakukan uji selidik pertama dunia menerokai biodiversiti marin ke dasar laut di pantai timur Australia.

"Zon abyssal" adalah lapisan lautan berkedalaman 4,000 hingga 6,000 meter dan berada dalam kegelapan yang kekal. Ekspedisi ini telah menemukan banyak spesis-spesis haiwan yang sangat pelik dan belum pernah ditemui manusia.

iluminasi.com ingin kongsikan 12 makhluk dasar laut yang pelik yang ditemui oleh saintis.

Ketam merah berkilat ini mempunyai perisai paku yang digunakannya untuk melindungi diri daripada bahaya di dasar laut. Ini bukanlah ketam sebenar tetapi lebih berkait dengan "ketam hermit", yang mempunyai paku-paku pada badannya dan bukannya cangkerang.

Ikan yang sangat misteri ini dikenali sebagai coffinfich, mempunyai mata kebiru-biruan dan berkaki merah. Ia tergolong dalam keluarga anglerfish, dan berkemungkinan adalah spesis yang baru ditemui di dunia ini.

Cacing kacang tanah atau peanut worm (Sipuncula) adalah sejenis ulat dasar laut yang menyerupai bentuk zakar manusiaa. Apabila ia diancam, cacing ini akan mengikat kepalanya yang panjang ke dalam dan membuatkannya kelihatan seperi kacang tanah.

Cacing ini boleh membiak dengan kedua-dua cara iaitu secara seksual dan aseksual.

Jerung kecil yang boleh mengeluarkan cahaya, dengan gigi serat yang disusun kemas tinggal di lautan "zon senja" dengan kedalaman sehingga 1,000 meter. Ia biasanya menyerang ikan-ikan yang lebih besar seperti ikan paus, ikan lumba-lumba dan kadang-kadang manusia.

Ikan ini akan melekatkan diri pada badan mangsa dan kemudiannya menggigit daging manusia hingga terkoyak.

Ikan cicak adalah spesis pemangsa dominan di dasar laut, namun begitu ia tidak mudah bagi mereka untuk tinggal di laut dalam. Dengan kedalaman 1,000 hingga 2,500 meter yang terdapat sedikit sahaja makanan, ikan ini bergelut untuk meneruskan kelangsungan hidup.

Ia biasanya bersaiz kecil dan spesis yang paling besar hanya mampu membesar kira-kira 60 sentimeter panjang sahaja.

Ikan blob ini ditemui di kedalaman 2.5 kilometer di New South Wales, Australia. Ia mempunyai daging berair yang lembut dan merupakan pemangsa hendap yang tinggal di dasar, menunggu mangsa yang cuai melalui kawasan habitat mereka.

Dengan tiada mata, ikan "tiada muka" ini ditemui berkilometer di bawah permukaan air. Spesis ini pertama kali dijumpai di utara Laut Coral lebih daripada 140 tahun dahulu ketika pelayaran HMS Challenger, ekspedisi lautan dunia pertama di dunia.

Ia kemudiannya ditemui semula di Australiaa selepas lebih daripada satu abad.

Organisma karang ini tergolong dalam kumpulan yang sama dengan anemoni, ikan jeli, karang keras dan makhluk-makhluk bersungut lain di laut.

Brittle Star ini boleh ditemui bermula dari Siberia di utara Antartika sehingga ke bahagian selatan. Namun, tiada maklumat yang diketahui mengenai spesis ini.

Cacinz zombi (Osedax) biasanya ditemui dalam sisa-sisa bangkai ikan paus yang membusuk di dasar lautan. Ia biasanya membuat lubang masuk ke dalam tulang-tulang ikan paus untuk mencari makanan.

Dengan tidak mempunyai mulut, perut atau dubur yang berfungsi, cacing ini mempunyai bakteria di dalamnya yang mencerna sisa-sisa ikan paus yang dimakan.

Haiwan yang seperti makhluk asing ini sebenarnya bukanlah labah-labah tetapi atropod (keluarga ketam) yang paling tua di bumi. Ia bersaiz sangat kecil dan mempunyai badan yang boleh mengeluarkan cahaya.

Khinzir laut yang comel ini dijumpai di Rizab Marin Freycinet di Tasmania, Australia. Ia adalah spesis "pembersih vakum" laut menggunakan tiub berbentuk kaki untuk bergerak melalui lumpur dan menyedut segala mikroorganismaa.


6 Negara 'Underdog' Yang Berjaya Ke Separuh Akhir Piala Dunia

Setelah 28 tahun lamanya sejak kali terakhir England berjaya sampai ke peringat separuh akhir Piala dunia, pasukan yang digelar The Three Lions ini hanya memenangi perlawanan kalah mati sebanyak dua kali - menewaskan Denmark pada 2002 dan juga Ecuador pada 2006.

Malah dalam edisi Piala Dunia yang terakhir, pasukan England tidak berjaya melepasi peringkat kumpulan dan kini jangkaan terhadap pasukan mereka adalah rendah. Ironiknya, ia mungkin dapat membantu mengurangkan tekanan kepada pemain-pemain mereka.

Mungkin England boleh belajar sesuatu daripada 6 negara berikut yang tidak dinafikan secara tidak disangka mampu sampai ke separuh akhir Piala Dunia sejak kali terakhir pasukan Inggeris ini berjaya melakukannya.

Walaupun pernah muncul sebagai pemenang dalam dua edisi Piala Dunia, rekod terbaik Uruguay muncul pada 2010, dengan hanya pada Piala Dunia 2002 menjadi persembahan terburuk mereka di mana mereka tersingkir pada peringkat kumpulan.

Di Afrika Selatan, segalanya serba menjadi buat mereka, dengan diketuai oleh penyerang prolifik Diego Forlan, yang menamatkan kejohanan dengan muncul sebagai pemenang bola emas, anugerah bagi pemain terbaik kejohanan.

Uruguay diletakkan dalam kumpulan yang boleh dikatakan sukar, bersama pasukan tuan rumah Afrika Selatan, Mexico dan juga Perancis, kemudian berjaya melepasi Korea Selatan dan juga Ghana dalam laluan mereka ke separuh akhir. Hanya kekalahan 3-2 di tangan Belanda menafikan peluang mereka untuk bermain di perlawanan akhir.

Generasi Emas pasukan kebangsaan Bulgaria pada tahun 1994 menyanjung penyerang Barcelona Hristo Stoichkov yang pulang dari kejohanan di Amerika dengan berkongsi anugerah Kasut Emas apabila menjaringkan enam gol - dan memenangi anugerah Ballon d'Or pada penghujung tahun yang sama.

Antara saat yang bersejarah dalam laluan mereka untuk ke peringkat empat pasukan terbaik adalah ketika perlawanan suku akhir menentang juara bertahan Jerman, apabila Yordan Letckov menjaringkan gol melalui tandukan terbang.

Stoichkov, Letchkov dan rakan-rakan mereka melepasi peringkat kumpulan setelah menewaskan Greece dan Argentina, seterusnya menyingkirkan Mexico pada peringkat 16 pasukan terbaik. Impian Piala dunia mereka akhirnya dimusnahkan oleh dua gol jaringan pemain Itali, Roberto Baggio.

Sama seperti Bulgaria, Generasi Emas pasukan Sweden turut berjaya menempatkan diri pada perlawanan separuh akhir pada tahun 1994. Malah mereka sebenarnya sudah hampir ke perlawanan akhir, namun akhirnya dikecewakan oleh gol saat akhir pasukan Brazil oleh Romario

Pasukan Sweden mula membina pasukan yang mengagumkan sejak kejohanan Euro 1992 di mana mereka berjaya ke separuh akhir di tanah air sendiri dan melepasi peringkat kumpulan Piala Dunia apabila seri menentang Brazil dan juga pasukan yang liat iaitu Cameroon, dan kemenangan ke atas Rusia.

Selain pemain-pemain yang agak kurang menyerlah di Liga Perdana Inggeris seperti Tomas Brolin dan Martin Dahlin, pasukan Sweden ketika itu turut menampilkan pemain muda Henrik Larsson yang bermain dalam kejohanan besar pertamanya.

Ketika Turkey berjaya layak ke kejohanan Euro 1996, mereka sebelum itu tidak pernah berjaya menyertai kejohanan utama antarabangsa  sejak Piala Dunia 1954 dan turut berakhir dengan kekecewaan apabila mengalami tiga kekalahan dan tiada sebarang jaringan gol. Empat tahun kemudian, mereka berjaya layak ke suku akhir Euro 2000.

Ketika Piala Dunia 2002 hampir bermula, Generasi Emas pasukan Turki ketika itu adalah antara yang terbaik di Eropah - dimana dua tahun sebelum itu, pasukan Galatasaray yang menampilkan kebanyakan pemain kebangsaan berjaya memenangi Piala UEFA.

Di kejohanan yang diadakan di Jepun/Korea, Turki seri menentang Costa Rica dan menewaskan China untuk mara ke peringkat kalah mati, yang menyaksikan kemenangan ke atas Jepun dan Senegal membawa mereka ke separuh akhir.

Lauan Korea Selatan ke perlawanan separuh akhir Piala Dunia 2002 di tanah air mereka adalah satu daripada kenangan yang sangat terkenal dan manis pada kejohanan tersebut, dengan kemenangan yang menjadi bualan ramai ke atas Itali dan Sepanyol pada peringkat kalah mati yang dicemari dengan beberapa keputusan kontroversi dari pengadil.

Pasukan mereka sebelum itu berjaya layak ke lima edisi Piala Dunia sejak 1954, namun tidak pernah memenangi walau satu perlawanan sebelum tahun 2002. Kejayaan pada perlawanan pembukaan peringkat kumpulan ke atas Poland adalah kemenangan pertama mereka dalam 15 cubaan.

Dengan mengenepikan keputusan pengadil yang dilihat sebagai berat sebelah, kecergasan pemain Korea Selatan yang menakjubkan dan fokus kepada bakat-bakat baru mengatasi pemain-pemain senior oleh pengurus mereka Guus Hiddink adalah antara kunci utama kejayaan pasukan ini.

Hanya tiga tahun selepas Perang Kemerdekaan Croatia tamat secara rasmi, pasukan kebangsaan Croatia, yang hanya disenaraikan di bawah badan induk FIFA pada tahun 1992 ketika konflik masih berlaku, berjaya sampai ke perlawanan separuh akhir dan menamatkan kejohanan di tempat ketiga pada Piala Dunia 1998 di Perancis.

Pasukan ini dikuatkan dengan gol-gol jaringan Davor Suker, yang menamatkan kejohanan dengan anugerah Kasut Emas, dan turut menampilkan persembahan yang lebih baik dari kemunculan mereka di suku akhir Euro 1996.

Croatia menamtakan peringkat kumpulan di tempat kedua di belakang Argentina, dan bertemu dengan Romania pada peringkat 16 pasukan terbaik. Saat paling indah mereka hadir dalm persembahan mereka ketika menumbangkan Jerman 3-0 pada peringkat suku akhir, sementara pemenang kejohanan iaitu Perancis turut satu ketika ketinggalan sebelum bangkit menumpaskan mereka pada perlawanan separuh akhir.

Pada Piala Dunia 2018 yang hanya tinggal beberapa hari sahaja lagi sebelum sepak mula, adakah kita dapat menyaksikan ada lagi kejutan daripada pasukan-pasukan yang digelar 'underdog' ini ataupun pasukan-pasukan yang lebih besar mendominasi secara keseluruhan? Sama-sama kita nantikannya!


7 Negara Yang Paling Ramai Bilionaire

Dengan taraf kehidupan manusia yang semakin meningkat disebabkan oleh kemajuan teknologi, ramai yang berlumba-lumba untuk menjadi jutawan apatah lagi bilionaire. Jumlah bilionaire di atas muka bumi ini bertambah seramai 437 orang berbanding tahun 2017 menjadikan jumlah keseluruhannya adalah 2,694 orang.

Di Malaysia sahaja jumlah bilionaire adalah seramai 12 orang menurut Hurun Global Rich List 2018. iluminasi.com ingin berkongsi 7 negara dengan jumlah bilionaire paling ramai di dunia.

Agak pelik bagi negara paling luas di dunia ini berada di tangga ke-7 jumlah bilionaire paling ramai di dunia. Dengan jumlah penduduk seramai 144.3 juta, 71 daripadanya adalah individu bergelar bilionaire.

62 orang daripada bilionaire Rusia tinggal di ibu negara, Moscow. Namun apa yang mengagumkan adalah kesemua 71 orang ini adalah self-made bilionaire, bermakna tiada seorang daripada mereka yang bergelar bilionaire melalui kekayaan yang diwarisi keluarga.

Jumlah kekayaan bilionaire Rusia adalah sebanyak RM1.26 bilion, naik 22%. Alexei Mordashov adalah individu terkaya di Rusia dengan kekayaan RM79.6 bilion.

Switzerland berada di tangga ke-6 senarai negara paling ramai bilionaire iaitu seramai 83 orang, yang mana kebanyakan daripada mereka tinggal di Geneva, seramai 22 orang. Di antara mereka, yang paling kaya adalah Jorge Paulo Lemann, yang juga manusia ke -29 terkaya di dunia RM123.3 bilion.

Jumlah kekayaan bilionaire Switzerland naik sebanyak 39% kepada RM1.31 trilion, dengan pertambahan 6 orang lagi bilionaire berbanding tahun 2017.

Jerman adalah salah satu negara yang mempunyai lebih daripada 100 orang bilionaire, iaitu 114 orang. Kebanyakan daripada mereka tinggal di Hamburg iaitu seramai 10 orang, dan selebihnya tinggal di merata dunia.

Individu terkaya di Jerman dengan kekayaan RM113.9 bilion adalah Georg Schaeffler. Jerman berada di tangga ke-3 pada tahun 2017 namun jatuh ke tangga ke-5 disebabkan 34 bilionaire berpindah dari negara ini.

Dengan jumlah bilionaire seramai 118 orang, United Kingdom berada di kedudukan senarai ini. Seperti yang anda jangkakan, majoriti daripada mereka tinggal di ibu kota London iaitu seramai 70 orang.

Manusia terkaya di UK adalah Leonard Blavatnik seorang ahli perniagaan dan pelabur. UK berada di tangga ke-4 selepas bertambahnya lagi 29 orang bilionaire dan gabungan kekayaan mereka menjadi RM1.65 trilion, naik 41%.

Negara kedua dengan populasi tertinggi di dunia iaitu 1.324 bilion ini berada di tangga ke-3 jumlah bilionaire paling ramai di dunia, dengan 131 orang. 55 daripada jumlah ini bandar Mumbai.

Negara ini naik ke kedudukan ini dengan kekayaan gabungan jutawan yang meningkat sebanyak 49% sepanjang tahun 2017, kepada RM1.8 trilion. Individu terkaya dalam 131 orang ini adalah Mukesh Ambani dengan kekayaan sebanyak RM178.8 bilion.

Sebelum ini Amerika Syarikat adalah negara yang mempunyai bilionaire paling ramai di dunia, namun telah dipintas oleh China. Jumlah bilionaire di negara ini adalah seramai 571 orang dan bandar yang paling banyak didiami oleh bilionaire ini iaitu seramai 92 orang adalah New York.

Walaupun berada di tangga ke dua, namun peratusan jumlah bilionaire di Amerika Syarikat adalah 3 kali ganda daripada China. Purata umur bilionaire di Amerika berusia 66 tahun, 3 tahun lebih daripada purata umur global.

Jumlah kekayaan bilionaire AS bernilai RM11.9 trilion, lebih daripada KDNK Perancis. Bilionaire terkaya di AS adalah Jeff Bezos dengan kekayaan RM555.6 bilion, yang juga manusia terkaya di dunia.

Dan negara yang memiliki bilionaire paling banyak di dunia adalah China iaitu seramai 819 orang. Kebanyakan bilionaire di degara dengan populasi paling tinggi di dunia ini berada di Beijing iaitu seramai 131 orang.

Dan individu terkaya di China adalah Pony Ma Huateng yang merupakan pengasas, pengerusi dan CEO Tencent yang mengeluarkan produk seperti WeChat dan PlayerUnknown's Battlegrounds (PUBG).

Dengan Beijing dinamakan sebagai "Billionaire Capital of the World", nilai bersih gabungan kekayaan bilionaire-bilionare di China adalah RM9.94 trilion atau 3.2 peratus daripada KDNK global.


Ini 2 Rawatan Pemutihan Gigi Yang Anda Boleh Lakukan

Gigi adalah salah satu anugerah yang dikurniakan pada kita yang seringkali diambil mudah akan kesihatannya. Ramai di antara kita tidak menjaga gigi, sehinggalah ia sakit atau menjadi kuning.

Dan apabila menjadi kuning, keyakinan untuk berhadapan dengan orang ramai menjadi kurang, berbanding mereka yang mempunyai senyuman menawan disebabkan gigi yang putih.

Banyak sebab yang membuatkan gigi kita menjadi kuning malah ada yang menjadi hitam. Antara penyebab utama adalah kerap makan makanan dan minuman berwarna seperti kari, air gas, kopi, kunyit dan banyak lagi.

Pengambilan makanan dan minuman seperti ini ditambah dengan aktiviti merokok mempercepatkan warna gigi menjadi kekuningan. Dan apabila gigi sudah menjadi kuning, bagaikan nasi menjadi bubur. Beribu kali gosok gigi pun akan tetap sama.

Namun jangan risau, bagi yang mahukan gigi kembali cerah, dengan kemajuan teknologi, anda mampu memiliki gigi yang lebih putih. Terdapat rawatan pemutihan yang boleh dilakukan bagi mengubah warna gigi anda.

Rawatan pemutihan gigi pula terbahagi kepada dua iaitu dilakukan di klinik (in office) atau dilakukan sendiri di rumah (take home kit) menggunakan alat yang dibekalkan oleh doktor.

Rawatan pemutihan gigi biasanya menggunakan 2 jenis agen pemutih iaitu hidrogen peroksida dan karbamid peroksida. Kedua-dua ini adalah agen pemutih yang efektif, bezanya adalah karbamid peroksida mengandungi hidrogen peroksida pada nisbah 1:3.

Ini bermaksud produk dengan 30% karbamid peroksida mengandungi 10% hidrogen peroksida.

Berita baiknya adalah kedua-dua agen ini memberikan hasil yang sangat menakjubkan.

Kajian menunjukkan, walaupun hidrogen peroksida kelihatan memberikan kesan yang lebih dramatik pada mulanya, namun produk yang mengandungi jumlah karbamid peroksida dan hidrogen peroksida yang sama, membuahkan hasil yang sama.

Hidrogen peroksida bertindak lebih pantas daripada karbamid peroksida, kerana ia mengeluarkan hampir kesemua kuasa pemutihannya dalam masa 30 hingga 60 minit.

Karbamid peroksida pula, mengeluarkan kira-kira 50% daripada kuasa pemutihannya dalam 2 jam pertama dan boleh kekal aktif sehingga 6 jam tambahan (jumlah 8 jam).

Ini bermakna produk mengandungi hidrogen peroksida mempunyai masa pemakaian yang singkat.

Rawatan di klinik adalah lebih mahal berbanding rawatan di rumah kerana ia dilakukan oleh doktor gigi bertauliah dan menggunakan agen dengan kepekatan yang lebih tinggi iaitu hidrogen peroksida, yang memerlukan kemahiran dalam mengendalikannya.

Rawatan yang dikenali sebagai "laser whitening" ini menggunakan hidrogen peroksida menjadikan tempoh rawatan lebih singkat dan anda akan mendapat hasil gigi putih dalam masa 1 jam sahaja.

Harganya adalah berbeza-beza mengikut klinik dan jenama produk digunakan, biasanya di antara RM600 hingga RM1,500.

Kelemahan pada rawatan ini adalah gigi anda akan menjadi sensitif dan ngilu (bergantung kepada individu), tetapi hanya untuk tempoh 24 jam sahaja.

Bagi rawatan di rumah pula, doktor akan menghasilkan "tray" mengikut bentuk gigi anda dan dibekalkan karbamid peroksida. Disebabkan kepekatannya lebih rendah daripada hidrogen peroksida maka ia adalah selamat untuk dikendalikan di rumah.

Karbamid peroksida yang dibekalkan diletakkan pada tray gigi yang kemudiannya dipasang pada gigi untuk tempoh di antara 4 hingga 8 jam.

Proses ini harus diulang untuk beberapa kali dalam beberapa hari, bagi mendapatkan hasilnya.

Kelemahan rawatan ini adalah anda akan mendapat hasil yang lebih lambat iaitu di antara 7 hingga 10 hari (bergantung kepada pemakaian). Kelebihannya adalah kosnya adalah lebih murah, iaitu sekitar RM300 hingga RM350 (bergantung kepada klinik dan lokasi)

Jadi, jika anda inginkan gigi putih yang cepat dan pantas, lakukan lah rawatan di klinik namun jika anda ingin berjimat, lakukan lah rawatan di rumah.

Hasil perubahan warna gigi tidak dijamin menjadi putih seputihnya kerana ia bergantung kepada warna asal gigi anda. Ada orang yang akan mendapat hasil lebih putih daripada orang lain.

Dan warna gigi yang telah diputihkan juga tidak akan kekal selama-lamanya kerana ia bergantung kepada penjagaan dan pemakanan anda. Seelok-eloknya, kurangkan makan makanan berwarna bagi tempoh rawatan, dan juga jika boleh gosok gigi setiap kali lepas makan bagi mengekalkan warna untuk tempoh yang lebih lama.

P/S : Jangan kedekut dengan diri sendiri, ia adalah pelaburan yang berbaloi. Buat apa kalau muka cantik pakai pakaian mahal tapi gigi kuning kan?